text:
La Joibe Grasse dal 1511
Il riviel popolâr furlan de Joibe Grasse dal 1511
A cjaval tra Cuatricent e Cinccent, la nobiltât furlane e je organizade in dôs gruessis fazions: i Strumîrs e i Çambarlans. I prins a metin adun la plui part dai nobii de Patrie dal Friûl: si trate di fameis slargjadis (une sorte di clans) che dispès a àn possessions, leams di parintât e ideologjics cul Imperi là che a cjatin chês pussibilitâts di “fâ cariere” che, invezit, sot di Vignesie a son riservadis dome ae oligarchie lagunâr. I seconts, sot de direzion de famee dai Savorgnans, la plui siore dal Friûl e la uniche iscrite ae nobilitât veneziane, a gjoldin di poiis e di leams cu lis autoritâts de Republiche. I Strumîrs a controlin il Parlament de Patrie, intant che i Çambarlans a controlin il Renc di Udin, a àn il comant des Cernidis (lis miliziis contadinis) e a ufrissin la lôr poie aes comunitâts rurâls intai scuintris cu la nobiltât locâl.
Il moment plui violent de faide tra chestis dôs fazions si lu à cuant che Antoni Savorgnan al cjape in man il comant dai Çambarlans. Di fat al è propit lui che di une bande al infuartìs la poie aes comunitâts rurâls impegnadis in scuintris simpri plui dûrs cuintri dai usurps nobiliârs e, di chê altre bande, al invie une politiche simpri plui autonome rispiet a Vignesie, forsit cul sium di trasformâ la Patrie tune siorie tes sôs mans.
A ingredeâ, inmò di plui chest cuadri, al è il conflit in vore tra Vignesie e l’Imperi, cui soldâts e i mercenaris dai doi stâts che a corin indenant e indaûr pal Friûl, copant, brusant e robant. Si trate di une vuere là che il Friûl al è la vitime principâl. Ta cheste suaze, Vignesie si cjate a vê di poiâsi inmò di plui sui Savorgnans cuintri dai Strumîrs filoimperiâi, ma ancje par tignî bogns i contadins e zovâsi dal jutori des Cernidis.
Ai 27 di Fevrâr dal 1511 il Carnavâl al è in plene. E je Joibe Grasse e la citât di Udin e je sfodrade di int rivade ancje des vilis dulintor. Une colone di contadins des Cernidis, tornade di une sbrisse fûr de citât là che e jere stade segnalade la presince di soldâts imperiâi, si cjate tal mieç di un scuintri tra i partidants des dôs fazions nobiliârs. E je la faliscje che e invie il fûc dal riviel: in curt i oms des Cernidis, judâts dai popolans di Udin e dai contadins rivâts dai paîs dongje de citât, a assaltin i palaçs de nobiltât e ju cjapin un daûr l’altri, ju metin a sac e ju brusin. I nobii, i armâts e i servidôrs che no rivin a scjampâ a vegnin copâts. Il lutignint venezian si siere tal cjistiel e nol interven. Par cuietâ il riviel udinês al à di rivâ un trop di cavalarie de place fuarte di Gardiscje, ma, ta chel jenfri, il partît strumîr al à za pierdût diviers dai siei oms di ponte.
Di Udin lis flamis de rivolte si slargjin intal rest dal Friûl. Organizâts in bandis di vuerilie, i contadins a cjapin, a metin a sac e a brusin i cjistiei di Breçà, Cergneu, Cjaurià, Colorêt, Cusan, Çopule, Darcjan, Feagne, Madrîs, Murùs, Porpêt, Prampar, Salvarûl, Sant Denêl, Spilimberc, Susans, Tarcint, Var, Vilalte e Voleson, ma ancje i palaçs dai nobii a Glemone, Tresesin, Tumieç e Vençon. Denant di un riviel che al è fûr di ogni control, i nobii furlans e lis autoritâts venezianis si dan dongje e daspò de vitorie otignude intune bataie in cjamp viert sui magrêts de Celine, a inviin la repression. La gjandusse e il taramot che a scjassin il Friûl subit daspò a dan il colp finâl al riviel ancje se, in ciertis jurisdizions tant che Sant Denêl e Spilimberc, la lote e va indenant par un biel toc.
Il riviel dal 1511 al è il moment plui alt, ma no l’ultin, di un conflit sociâl e politic che al à lidrîs lontanis. I contadins furlans di chei agns no son, come che ju à piturâts cualchidun, pipinots tes mans dal Savorgnan o di Vignesie. I rapresentants des comunitâts rurâls furlanis a rivin ta chei agns a imbastî une rêt “politiche” in stât fintremai di tratâ la lôr poie militâr a Vignesie daûr dal rispiet dai dirits e dai ûs tradizionâi. E je propite cheste cussience “politiche”, adun cu la rivolte dal 1511 e cui scuintris sociâi che a van inmò a dilunc inte Patrie, che e oblee Vignesie a ricognossi il dirit ae nassite di une rapresentance continuative des comunitâts rurâls furlanis che, tal 1533, e sarà istituzionalizade cul non di Contadinance. Un organisim unic intal panorame european di chê ete.
Daspò di chel dal 1511 no si varan in Friûl altris riviei cussì slargjâts, ma la violence sociâl e va indenant par secui tes campagnis furlanis cun formis e mûts diviers. La insurezion popolâr de Joibe Grasse, dut câs, e veve mostrât a ducj la fuarce dai contadins e e veve lassât a dilunc e a fonts une olme di pôre framieç de nobiltât. Il rivoc dal riviel al reste a dilunc ancje inte memorie dal popul furlan se e je vere che, inmò in dì di vuê, o ‘nt cjatìn la olme, si ben che smavide e strassomeade, intes contis popolârs là che si fevele di cjistiei sdrumâts e di cjistielans crudêi.
***
La rivolta popolare friulana del giovedì grasso 1511
A cavallo tra Quattrocento e Cinquecento, la nobiltà friulana è organizzata in due grosse fazioni: gli strumieri e gli zamberlani. I primi raggruppano la maggioranza dei nobili della Patria del Friuli: si tratta di veri e propri clan che spesso hanno possedimenti, parentele, nonché legami ideologici con l’Impero d’Austria, dove trovano quelle possibilità di “fare carriera” che, invece, Venezia preclude loro, riservandole all’oligarchia lagunare. I secondi, che fanno capo alla famiglia Savorgnan, la più potente del Friuli e l’unica iscritta alla nobilità veneziana, godono invece di appoggi e legami con le autorità della Repubblica. Gli strumieri controllano il Parlamento della Patria, mentre gli zamberlani esercitano la propria influenza sull’Arengo di Udine, hanno il comando delle Cernide (le milizie contadine) e sostengono le comunità rurali negli scontri con la nobiltà locale.
Il momento più violento della faida coincide però con l’avvento di Antonio Savorgnan alla guida della fazione zamberlana. È lui, infatti, che da un lato rafforza il sostegno alle comunità rurali impegnate in scontri sempre più violenti per difendersi dagli usurpi nobiliari e, dall’altro, avvia una politica sempre più autonoma da Venezia, forse con l’obiettivo di trasformare tutta la Patria in una signoria sotto il suo controllo.
A rendere ancora più ingarbugliato questo quadro contribuisce, inoltre, il conflitto in atto tra Venezia e l’Impero, con i soldati ed i mercenari dei due stati che si rincorrono per tutto il Friuli uccidendo, bruciando e saccheggiando. Si tratta di una guerra in cui il Friuli è la vittima principale. In questa situazione Venezia è obbligata ad appoggiarsi ancor di più ai Savorgnan per contenere gli strumieri, apertamente filoimperiali, ma anche nel tentativo di non alienarsi le simpatie dei contadini e l’appoggio delle Cernide.
Il 27 febbraio 1511 il Carnevale è al culmine. È giovedì grasso e la città di Udine è affollata di gente giunta anche dai villaggi vicini. Una colonna di contadini delle Cernide, tornata da una perlustrazione fuori città in seguito alla segnalazione di truppe imperiali nelle vicinanze, si ritrova al centro di uno scontro tra i partigiani delle due fazioni nobiliari. È la scintilla che da avvio al fuoco dell’insurrezione: in breve gli uomini delle Cernide, con il sostegno dei popolani udinesi e dei contadini giunti da fuori città, danno l’assalto ai palazzi nobiliari e li espugnano uno dopo l’altro, saccheggiandoli e incendiandoli. I nobili e i loro partigiani che non riescono a fuggire vengono passati per le armi. Il luogotenente veneziano si rifugia in castello senza intervenire. Per porre un freno alla rivolta udinese viene richiamato un drappello di cavalleria dalla piazzaforte di Gradisca d’Isonzo, ma nel frattempo il partito strumiero ha perso diversi tra i suoi esponenti di spicco.
Da Udine le fiamme della rivolta dilagano nel resto del Friuli. Organizzati in vere bande guerrigliere, i contadini espugnano, saccheggiano e incendiano i castelli di Arcano, Brazzacco, Caporiacco, Cergneu, Colloredo di Montalbano, Cusano, Fagagna, Madrisio, Moruzzo, Porpetto, Prampero, Salvarolo, San Daniele, Spilimbergo, Susans, Tarcento, Varmo, Villalta, Valvasone e Zoppola, oltre ai palazzi nobiliari di Gemona, Tricesimo, Tolmezzo e Venzone. Di fronte ad un’insurrezione che si espande a macchia d’olio, la nobiltà friulana e le autorità veneziane si compattano e, ottenuta un’importante vittoria sui magredi del Cellina, danno avvio alla repressione. La peste e il terremoto che si abbattono sul Friuli nelle settimane seguenti danno il colpo di grazia alla rivolta anche se in alcune giurisdizioni (per esempio a S. Daniele e a Spilimbergo) la lotta prosegue a lungo.
La rivolta del 1511 rappresenta l’episodio culminante, ma non conclusivo, di un conflitto sociale e politico che ha radici lontane. I contadini friulani di quel periodo non sono, come li ha descritti qualcuno, marionette nelle mani del Savorgnan o di Venezia. I rappresentanti delle comunità rurali friulane riescono a tessere una rete “politica” in grado perfino di condizionare il loro appoggio militare a Venezia sulla base del rispetto dei propri diritti ed usi tradizionali. È proprio questa capacità “politica”, rafforzata dalla stessa rivolta del 1511 e dagli scontri sociali che proseguono ancora a lungo nella Patria, che obbliga Venezia a riconoscere il diritto all’istituzione di una rappresentanza permanente delle comunità rurali friulane che, nel 1533, sarà istituzionalizzata con il nome di Contadinanza. Un organismo unico nel panorama europeo dell’epoca.
Dopo l’episodio del 1511 in Friuli non si registrano insurrezioni così ampie e diffuse, ma la violenza sociale prosegue per secoli nelle campagne friulane con forme e modalità diverse. L’insurrezione popolare del giovedì grasso, tuttavia, aveva mostrato a tutti la forza dei contadini, lasciando un’eco profonda e duratura nell’immaginario della nobiltà. L’eco della rivolta rimane a lungo impressa anche nella memoria popolare al punto che, ancora oggi, è possibile trovarne una traccia, per quanto sbiadita o distorta, nei racconti popolari friulani dove abbondano storie che parlano di castelli distrutti e che rievocano le atrocità commesse dai castellani.
Tescj di / Testi di: Carli Pup
Iscriviti a: Post (Atom)


c: text/html

text: Il Lions Club di Gurize "Maria Theresia", in colaborazion cu la Associazion "Amici dell'Arte Felice" al organize la conference "Animali nella Grande Guerra", che si tignarà vinars ai 18 di Novembar 2016 aes sîs di sere, li de Fondazion CaRiGo di Gurize. Tal incuintri si fevelarà di come che intes azions di vuere dulinvie il prin conflit mondiâl a vignivin dopradis lis bestiis, che une vore di spes al puartà a un rapuart di fuarte interdipendence e di afiet fra soldât e nemâl. A intervignaran Serenella Ferrari (Presidente de Associazion "Amici dell'Arte Felice") e Susanne E. L. Probst (Florence), curadoris de mostre fotografiche "1914/18: la guerra e gli animali. Truppe silenziose al servizio degli eserciti". La esposizion e je stade screade a Gurize tal 2014 e cumò e sta zirant cun sucès in diviersis citâts talianis.

robotstxt: allowed

filter: keep


text:
Cjapin un isolât di cheste metropoli, 100 metris di lungjece, cun 25/30 cjasis intai doi marcjepîts, in plui de metât tu cjatarâs cognons talians e spagnûi.
Tantis fameis di divignince taliane, a san che i vons a jerin talians, ma no san altri, ven a stâi, se a jerin dal nord o dal sud de penisule. Tai ultins agns si instalà in tancj câs, une preocupazion di ricercje informative, volint savê di plui de proprie assendence direte.
Tai ultins agns la grande emigrazion tradizionâl dal passât secul e je cuasi cessade, sostituide cuntune gnove di provignince dai convicins, in particolâr Bolivie e Paraguay, ma ancje di paîs asiatics.
Te decade dal 80 al inizià in Argjentine une corint di espatris, direts viers Europe e i Stâts Unîts di Americhe. Si podarès fevelâ di une “tornade” ai paîs di origjin.
Purpûr si cjatin ancjemò emigrants talians e furlans rivâts ca daspò de seconde vuere mondiâl, ormai in etât avanzade. Vint la lôr dissendence une gnove modalitât, chê di sei, “Argjentins - Talians”. La statistiche nus dîs, che Italie e Spagne, a son stadis chês che plui int a àn mandât pal mont. Si calcole che 25 milions di argjentins a àn almancul un antenât talian, issint il plui impuartant grup etnic dal paîs.
La grant part des associazions cun edificis ancje centenaris, a àn viodût tal timp il sfuarç e la buine volontât di tante int, al dì di vuê si cjatin cuasi bessolis, par no vê chê ativitât che vevin in altris agns, cuant che l’emigrant rivânt al paîs al cirive cun ansie il “Fogolâr”, di riferiment de sô regjon taliane. Al pararès che il zovin “argjentin- talian”, nol vedi i stes dibisugns dai soi vons, che di sigûr a vevin altris necessitâts.
---


text:
domenica 30 novembre 2008
Interlenghe furlan-talian
Juste par fâsi dôs ridadis us lassi cualchi esempli di frase in interlenghe furlan-talian:
DIALIC IN INTERLENGHE
- Hai piato il fuminanto?
- No, non l'ho piato perchè mi è colato nella pocia.
- Ma alora sei un cjastrone!
- No sono cjastrone, mi è solo sbrissiato.
- Cumò cjoli un altro fuminanto, ma stai atento che se lo fai colare ti talpasso come un madracco!
FLABE IN INTERLENGHE
Ciera una volta un gnotulo che cjatò una capascia. Che muse di surisa disse la capascia. Il gnotulo, ufinduto, si copò butandosi ju par il barcone.
POESIE IN INTERLENGHE
Cuanto che l'aiaro al disnicia
i odori dal unviaro e dal purcitto
in padiella coventa una fricia
e di tocio plui che un sbitto.
Bon, us lassi e buine domenie.
Chi sot il cartel pa la partide plene di ploie di vuè. :)
martedì 25 novembre 2008
Nêf
Nêf sul barcon
Nêf che si disfe planc
Jenfri la tele dal maion
Nêf che à un no sai c'è
Di cjoli cence robâ
Nêf lizere ma che puarte
Ator tant pês
Di no podê tignî
Vierte la puarte.
Nêf di fieste
Nêf di dîs di vore
Nêf che no à mistîr
Ma no par chest à pôre.
sabato 15 novembre 2008
Il cartel par l'Udinese cu la Regjine
venerdì 14 novembre 2008
Vito nus presente.... Mario!
Ve chi sot ce che al è rivât adore a cumbinâ, pôc prin di trasferisi di chel biel paîs che al è Sclaunic in ta che citât plene di tortelins, tôrs e te...rons come lui che e je Bologne. ^^
Vito nus presente Mario!
MANDI VITO!
domenica 9 novembre 2008
O ai vinçût alc!
Come che forsit a savês in chest fin setemane a Glemone si mangje formadi, e sperant che il timp di vuê al sedi plui clement da la ploie di îr, l'event al varès di saltâ fûr une vore ben. Ma nol è di chest che vuei cjacarâ, ma di une altre robe: O AI VINçÛT UN PREMI!
Come scritôr, intint.
Ven a stâi, che îr a cinc a premiavin i trê prins rivâts di chest concors, organizât da la asociazion locâl di fate storiche-archeologjiche-culturâl Ostermann. Ben po, soi rivât secont, come che al è il me solit. :)
E ancje se ai vint le targhe (jo o pontavi al tierç puest, che al premiave cuntun zei di robe di mangjâ, ma mal à freiât un di Sarvignan :) ) ai di dî che o soi propit content.
Vûstu parcè che o ai scugnût cjacarâ pôc, e chest par me al è simpri ben; vûstu parcè che inte sale consiliâr di Glemone a mi someave di jessi stât metût sul banc dai imputâts e vûstu parcè che cuant che si vinç al è simpri une sodisfazion, soredut in chest câs che la conte e jere par furlan e che jessint il teme "la imigrazion" o vevi cirût sì di scrivi alc di "emotîf", ma cence tirâ vie chel sbit di "neri" che mi plâs meti in talis storiis.
Bon, vonde par vuê.
A zonti ancje la foto che la Giuliana mi à mandade.
Cjalait ce muse di cûl! :D
domenica 2 novembre 2008
Il cartel par la Udinese cul Gjenue
Ve chi, intant che chei maladets a strisses celest e neri a vincin a l'ultin minût us lassi il cartel pe Udinese di vuè, par frontâ chei stricecrodiis di Gjenue. Mandi!
sabato 1 novembre 2008
6
Pieri si svee intune cjamare di ospedâl. Al cîr il telefonin tal sachetin da la gjachete che al viôt poiade su la cjadree, ma no lu cjate. Al cuche viers il curidôr e al viôt un orloi picjât tal mûr. Al segne vincj e cuarantecuatri.
Si inacuarç che ai scjampe une vore di pissâ e che a nol rive adore a visâsi cemût che al è che lu àn ricoverât, ancje parcè che si sint benissim. Si cjale ator, e al viôt che chei altris jets a son vueits. Il cidinôr al è rot dome dai sunsûrs di ogni ospedâl: lis ruedis di un jet, il carel cu la massarie… Di lontan al sint il barbotâ di une television.
Si alce par lâ in bagn, che al crôt al vedi di sei tal curidorut prin di jessi de cjamare. Provant a cjaminâ si sint ancjemò plui in salût, anzit, content come une pasche. Ce mai al puedie sedi sucedût, al pense, sintint la vissie che sclope. Forsit al è miôr che al clami une infermiere. Intant che al pisse al smicje dongje il pêl da la aghe, par fâ mancul rumôr pussibil, e al fâs une liste par savê cui che al è. Non, cognon, sorenon, etât, direzion di pueste. Si vise dut.
Dut fûr che il motîf parcè che a lu àn metût in ospedâl.
Intant che al torne in cjamare al viôt un infermîr cogolât dongje la so gjachete. Al stâ par domandâi alc, ma chest al scaturìs, i dà une sburtade e al cor di corse fûr de stanzie, cul camesot che al svole come un mantel.
Pieri si ferme di bot, dûr come un cuargnul, e intun moment a si vise il parcè che a si sint cussì content. Al cor di corse viers la gjachete e al tache a svuedâ dutis lis sachetis.
– Mierde! – al dîs a dute vôs e al va subit fûr de stanzie, businant.
Al rive adore a olmâ il camesot blanc che si slontane, imburît. Chel altri si volte ancje, ma al somee che no si acuarzi di jessi stât viodût. Dut câs al tache a cjaminâ plui svelt, intant che Pieri a comence a cori. No i interesse di jessi discolç cun intor un pigjame celest a riutis. Al à intor un futar e al tire flât a grops dal gnervôs.
– Bastart! – al rive dome a rugnâ framieç i dincj, ma chel altri al è bielzà dentri l’assensôr e lis puartis si stan sierant.
Pieri si bute jù par lis scjalis come une lavine. Al cole dôs voltis. La seconde al viôt la ongule dal poleâr che a sbrisse vie, sdrumade di un scjalin di marmul. Cuant che al rive al plan tiere a si prepare. Al è stât svelt: al è rivât prin da l’assensôr e cumò al à dome di spietâ che lis puartis si vierzin par spacâi la muse a chel maladet lari e fâsi tornâ il tacuin.
Ma l’assensôr no si ferme, e la ghigne di svindic i cole jù pal barbuç insiemit a la bave che al à in bande dai lavris. Plui abàs!
Si bute jù par lis scjalis une altre volte, come un sfolmenât, tant che a nol viôt la puarte di veri che bute vier la jessude. Si sdrume di muse, cu la puarte che si creve juste un ninin. Si jeve sù e si inacuarç che al rive a tirâ fûr la lenghe de bocje cence vierzile. Pôc mâl, al pense, al larà dal dentist. Al dopre il sanc par gloti i dincj al vierç la puarte e si scaravente tal aiar frêt e scûr da la gnot. Doi infermîrs a stan jentrant e lu incrosin, ma no lu cjalin nancje.
Miôr, al pense intant che al torne a cori, par cirì di cjapâ che disgraciât.
Chel al cjamine cuntun pocje di premure, ma nol cor. A viodiju a somein la rapresentazion di une barzelete: un om in pigjame celest che al cor daûr di un altri cul camesot blanc.
Pieri a i met un moment a cjapâlu. Chel altri al rît di une orele a che altre e al somee scjassât. Al sta par fermâlu, ma lu viôt jentrâ intune ostarie e al capìs subit ce che al à di fâ. Al sa che une denuncie a no coventarès a nuie. Miôr rangjâsi.
Lu spiete fûr, tignint in man un cubet di piere cjapât su di par tiere. Intant lu cjale, stant poiât su un arbul in tal scûr, pene di là dal veri. Lu viôt che al cjol un cafè, che al tire fûr di sachete il so tacuin e che al cjale dentri. Ve li che al rît di gnûf come une jene!
La bocje spacade di Pieri e il so poleâr a tuchin come un cûr patoc e sul marcjepît si sta bielzà ingrumant une poce di sanc. E pûr, pene che l’infermîr al ven fûr dal locâl, al rive compagn a discjamâ dute la rabie intal prin colp.
Daspò al peste, e al peste, e al peste, fin che la piere che al à in man ai sbrisse vie a ogni colp e che al è dut sclipignât, tant di scugnî netâsi i voi.
Al è fortunât, parcè che a nol passe nissun. Da la ostarie nissun al pâr seisi inacuart di nuie. Lis machinis a corin cence frenâ. Però al à di movisi.
Si nete lis mans sui bregons dal pigjame e al tire fûr il so tacuin dal camesot di chel altri. Sigûr come un bisat tal pantan al met i dêts jenfri lis pletis e al tire fûr la ricevude. Sîs! Sîs, putanace che miserie! Al à fat sîs! Nol viôt l’ore di cori cjase par impiâ la television e cjalâ lis cuotis. Milion di euro, milion di euro, milions di euro, al va indevant a pensâ, intnat che si jeve su e al fâs par cori vie. Purtrop al sbrisse su la poce dal so stes sanc e al finìs tal mieç de strade.
Si svee intune cjamare di ospedâl. Al cîr il telefonin tal sachetin da la gjachete che al viôt poiade su la cjadree, ma no lu cjate. Al cuche viers il curidôr e al viôt un orloi picjât tal mûr. Al segne vincj e cuarantecuatri.


text:
1914-2014 CUINTRISTORIE DE VUERE GRANDE. Violence etniche
La nestre “cuintristorie” de prime Vuere Mondiâl. Une grande tragjedie che e à puartade la muart di tante puare int, e che in Friûl e à metût furlans cuintri furlans in non di decisions cjapadis parsore dal lôr cjâf. Lis storiis che la retoriche dai Stâts nazionâi no à mai contât. 8e pontade
Oswald Überegger, un dai storics contemporanis di lenghe todescje plui atents a sgarfâ fûr informazions su di une storie intindude plui tant che sudôr e sanc dai popui che tant che apologjie dai potents, o orgasmiche esaltazion dai gjenerâi e des bataiis, nus à di pôc regalât un studi cetant biel e sistematic su lis atrocitâts fatis vie pe grande vuere dai esercits che a combatevin in Europe. Te sô introduzion, nus ricuarde che la storie de violence inte prime vuere mondiâl - intindude tant che storie de violazion dal dirit dai popui, dal dirit consuetudinari o, plui in gjenerâl, intes formis di vuere civîl, maçalizis, deportazions, violencis, lavôr sfuarçât - par masse timp no je stade di nissun interès ni public ni sientific. Bisugne spietâ il principi dai agns Novante dal secul a pene finît par cjatâ autôrs europeans tant che John Horne e Alan Kramer, che si son ocupâts in particolâr di ce che i todescs a àn fat in Belgjiche e in France. Un at coragjos e seri, cun tant di dâts, di nons e di responsabilitâts. A son po dopo rivâts i studis su ce che a àn fat i rus dal zar in Galizie. Dimostrant che daspò i grancj maçalizis di Charleroi, de Marne, di Tannenberg, de Masurie, a forin adiriture i plui alts cuadris militârs a incoragjâ i soldâts a cjapâsi cualchi sodisfazion cu lis feminis di chês regjons. Lis lôr oparis a son stadis tradusudis intes lenghis principâls dal mont dome tai prins agns dal Doi mil, e a àn fat scaturî dute une schirie straordenarie di altris aprofondiments, puartâts indevant in chescj ultins agns dai storics plui zovins e inovatîfs dal moment. Mi à plasût cjalâ cun grande atenzion la bibliografie che Überegger al à preparât. Si trate di un elenc di monografiis che al fas pôre: libris vignûts fûr a scomençâ dal 2001 a Baden Baden, Londre, Bruxelles, Munic, New York, Viene, Parîs. E o podarès lâ indevant cirint jenfri une bibliografie lungje plui di vincj pagjinis. Centenârs di titui, un plui dûr e fuart di chel altri, come “Il stupri de Belgjiche”; o ancjemò “Vuere Etniche”; o “Lis atrocitâts dai Todescs”. E la bibliografie taliane? Là sono i studiôs preparâts tes universitâts nostranis? Pôcs, ancje se une vore biei, i lôr aprofondiments, e ducj in cuintritindince, ma in particolâr cuasi ducj contignûts intun sôl libri, chel curât di I. Basso Ermacora su “La memorie de Grande Vuere”, vignût fûr a Udin tal 2001, là che si cjatin contribûts impuartantons come chel di B. Bianchi su lis violencis cuintri la popolazion civîl, e chel di P. Svoljsak su la soference de “Popolazion civîl de Slovenie ocupade”. Un libri duncje. Dome un libri, un sôl, su chest teme che invezit al pâr une vore impuartant par meti in evidence il vêr sens ultin e finâl de ideologjie che e steve ae base de grande vuere: il spirt nazionalistic esasperât. E je vere: la Italie e fo probabilmentri la prime nazion (al sarès miôr dî il prin stât) a domandâ di vierzi une comission di inchieste inmaneade - atenzion al non, che al è dut un program - dal “Ufficio Tecnico di Propaganda Nazionale”. Il lavôr al fo dal sigûr straordenari, detaiât, onest e precîs, stant che al fo sierât intal zîr di une desene di zornadis: e di fat, la Comission si è riunide ai cuatri di Novembar dal 1918, zornade simboliche de gloriose Vitorie, e ai cutuardis di Novembar dal stes an e à sierât i siei lavôrs! Ce session fadiose! Il titul al è emblematic: “Il martirio delle terre invase”. Là che si cjapin in esempli particolâr lis violencis sessuâls cuintri lis feminis talianis par opare dai soldâts gjermanics. Ma no volarès jessi masse tendenziôs. Za cheste rubriche e puce di cuintristorie, e duncje cualchi benpensant, cualchi “anime biele” ispirade di sintiments patriotics fedêi ae bandiere dal tricolôr e podarès simpri ricuardânus che jenfri il 1920 e il 1921 la preseade “Reale Commissione d’Inchiesta” e à produsût in doi agns siet volums di ricercjis, e che il cuart volum al à un cjapitul che si intitule nuie mancul che “Delitti contro l’onore femminile”. Clâr che a son esponûts dome i câs di feminis talianis violadis dai Bosgnacs, dai Cravuats, dai Slovens, dai Ongjarês, chê marmaie barbariche “muche e cruche” che fin dai timps de glorie di Rome e de sô civiltât lusinte e veve smaniât par bevi il sanc dal popul latin. Feminis talianis, fiis, maris, sûrs, cjar di becjarie di chê rabie todescje o sclave che e cirive di svindicâsi cun viliacarie cuintri lis feminis di chei oms che a combatevin intes trinceis. E al è clâr che il rapuart al finìs cuntune precise domande di risarciment finanziari. Velu li, dut il probleme. Cun dute onestât, no soi rivât a cjatâ fûr nissun libri che al fevelàs de violence fate dai francês in Alsazie o, tal nestri câs, dai talians in Friûl. Al contrari, la documentazion su ce che i “nemîs” a àn fat a Cividât, a Trep, a Remanzâs, a Codroip, e je vivarose, in gracie de documentazion tirade dongje - e a la svelte - dal stât maiôr talian tal 1918. Câs trements, dome di condanâ. Ma, par ecuitât storiche, e par rivâ a comprendi miôr la culture de vuere, cussì tant celebrade in chescj mês, bisugnarès vierzi ancje chel altri cjapitul, dut di scrivi, dismenteât tai tancj scansei de vergogne che aromai a stropin l’archivi de storie dal stât talian. Che nus conte di ce che lis feminis a àn patît par colpe dai “regnicui”. Bisugnarès fâ un censiment dai tancj diaris dai predis de Valcjanâl, o di chei des Vals dal Nadison e vie dilunc fin a Cjaurêt, e a la aghe dal Lusinç. Vierzi i archivis parochiâi. Parcè che al è clâr che nissune comission di inchieste e à mai intervistadis lis feminis di chei paîs che a jerin Austrie fin tal 1919 e dopo a son deventâts talians. Cuissà mai ce che al sarès vignût fûr. Il brâf predi di Ugovizze, pre Mario Gariup, tal so studi su la Valcjanâl jenfri lis dôs vueris, vignût fûr bielzà tal 1993 ma cence scjas - anzit, cuasi taponât de storiografie uficiâl -, al puarte une documentazion impuartantone. Al ricuarde par esempli lis peraulis dal tenent gjenerâl Piacentini, comandant de seconde armade, che ai nûf di Avost dal 1916 si glorie che chel al è il moment di fâ valê “la qualità della nostra razza”. Une afermazion che e fas vignî i sgrisui. Ise stade o no une intenzion volontarie di inseminazion de raze taliane doprant la violence su lis feminis dai paîs ocupâts di bande taliane? Dificil pensâ che il soldât talian al sedi stât diferent di ducj chei altris, ancje se te imagjinazion popolâr al ven simpri piturât tant che un bonpaston che al odee la vuere e al à miôr sunâ il mandulin e mangjâ i macarons. Il rivuart des feminis a fevelâ di cierts argoments, la reticence dal esercit vincidôr, la vergogne des fameis, il ricat dal gnûf stât tai confronts dai gnûfs sudits al à taponât chel trement “stupri etnic” che cualchi storic coragjôs al varès di cjapâ in serie considerazion par un cuadri plui onest e obietîf di chest altri episodi vergognôs e disuman che la nestre storie Patrie e à vût di subî di bande dal imperialisim talian. ❚
Angelo Floramo


text:
Ai
12 di Jugn la Assemblee francese i à dât acet a di une conference
svilupade ator dal manifest pe pâs intal Paîs Basc sotscrit di 110
personalitâts dal stât francês. Dopo vê ricuardât la poie
maioritarie de societât basche al procès di pâs e il contribût
internazionâl pe soluzion dal conflit (cul Grup internazionâl di
contat e cu la Comission internazionâl di verifiche), il document al
fâs indenant cuatri domandis: a ETA par che e puarti insom il so
disarmament; ai stâts spagnûl e francês par che a partecipin in
maniere ative al procès di pâs; aes autoritâts dai doi stâts par
che a metin fin ae dispersion dai presonîrs bascs e ur dedin chei
stes sconts di pene che i spietin a chei altris condanâts; e, in
fin, par che a svilupin percors di ricognossiment, assistence e
compensazion par dutis lis vitimis dal conflit. Il manifest al à
cjatât la poie di cetancj oms politics in rapresentance di une aree
politiche avonde trasversâl (de eurodeputade de çampe radicâl
Gabrielle Zimmer a chel dal UMP Alain Lamassoure, dal ex prin
ministri socialist Michel Rocard al president de ALE François
Alfonsi), ma ancje di magjistrâts, oms di glesie, miedis, artiscj e
scritôrs (tant che Gilles Perrault). Si trate di un pas impuartant
inte strade par coinvolzi intal procès di pâs ancje la France che
fin cumò e à cirût di licuidâ la cuistion basche tant che un
probleme dut spagnûl.
Font:
Naiz:,
12/06/15


text:
Ai 12 di
Jugn la Cort europeane pai dirits umans e à condanât lis autoritâts
slovachis par no vê perseguît i responsabii di une agression di
stamp razist puartade indenant intal Fevrâr dal 2002 cuintri di un
grup di rom e par no vê proviodût a nissun gjenar di risarciment
pes vitimis. Nol è tant che l’organisim judiziari european al veve
condanât la Slovachie pal compuartament de sô magjistrature intal
câs di une fantate de minorance ongjarese pacade di doi estremiscj
di diestre par vie de sô partignince etniche.
Font:
ERRC, 12/06/12


text:
Diu
Diu
La definizion e je divierse a secont des religjons.
Tabele dai contignûts
Monoteistichis[cambie | modifiche il codiç]
Al è il Spirit superiôr, plui potent, simpri presint, eterni.
Cristianisim[cambie | modifiche il codiç]
Il termin diu al ven fûr dal latin "deus" ch'al ven dal termin indo-europeu "*deiwos":lûs.In te concezion Cristiane, Diu al è pâri creatôr,fì nasut dal pâri prime ch'al fos fat il timp, e spiritu sant.
Basantsi su la Biblie a puartin validis resons par crodi inte so esistence.
L'apuestul Pauli, inte letare ai romans al scrîf: "Lis sôs invisibilis cualitâts a si viodin clarementri fin da la creazion dal mont, a si rindin visibilis mediant lis oparis fatis di lui".
Un membri de Academie francese al cite Pierre-Paul Grassè che al ve a dî: "L'ordin naturâl nol è stât inventât da la ment umane. L'esistence di un ordin e presupon l'esistence di une inteligjence organizadore. Cheste inteligjence no po jessi altri che l'Idiu".
Inte Biblie al è scrit parfin il non di Diu. Cognossût come lis cuatri peraulis: JHWH o YHWH.
Islam[cambie | modifiche il codiç]
Politeistichis[cambie | modifiche il codiç]
Al è un Spirit superiôr, potent, imortâl, ma di nature in sostance no divierse di che umane.


text:
Un pont par om, emozions par ducj e un tic di bocje garbe pal Udin, che tal prin timp al met sot la Fiorentina e al fâs compagn te ultime part de partide, rivant dongje de vitorie finâl, intant che si piert un pôc te prime part de seconde frazion, cuant che al va sot di un gol e al riscje di restâ in cheste cundizion.
Ae fin il belanç al è avonde positîf sei pal zûc che pal caratar mostrât de bande dai zuiadôrs de scuadre di balon furlane, che e partìs ben, cul solit 3-5-1-1, che al devente 3-4-2-1 te fase ofensive.
I parons di cjase a mostrin di vê plui convinzion e plui atenzion dai ospits. La iniziative e je dal Udin, che però sul imprin nol è particolarmentri pericolôs, ancje se al vuadagne trê corners in nancje un cuart di ore.
Dal tierç tîr de bandierine al salte fûr il gol dai blancs e neris: cross di Di Natale, colp cul cjâf di Guilherme e conclusion di Wague, che si cjate tal puest just tal moment just e cussì al met la bale tal sac daûr di Neto.
La reazion de Fiorentina no somee alc e ce, ancje parcè che l’Udin si difint ben za su la linie mediane e al rispuint in cuintripît in maniere avonde pericolose. Dopo mieze ore di zûc Guilherme al servìs ben Kone, che però nol met a fûc la puarte e al tire fûr. Pôc timp plui indenant Widmer al fâs une galopade des sôs e al cîr di servî Di Natale tal mieç de aree di rigôr, ma la azion no si siere.
I ospits si fasin vîfs des bandis di Karnezis dome tal ultin cuart di ore, prime dal interval: Danilo al ferme Gomez in buine posizion; Basanta al tire dal limit e la sô conclusion e vâ fûr di pôc; i violas a jentrin te aree dal Udin, juste tal timp di recupar, ma Irrati ju ferme par off-side.
Tal secont timp la Fiorentina e somee plui determinade e l’Udin al patìs la pression relative che e ven metude adun dai aversaris. Tal zîr di cinc minûts il risultât al torne in paritât, cun Mario Gomez che al mande in gol il sugjeriment su punizion di Ilicic. Doi minûts plui indenant l’atacant todesc si cjate une altre volte pal apontament cul gol e al siere une triangolazion che si zove di un brut erôr di Guilherme.
La situazion pal Udin si fâs grivie e penze, però Stramaccioni al mostre di vê cûr e snait: fûr Gabriel Silva e dentri Thereau, seconde ponte intun scheme che al cambie e al devente 4-3-1-2.
L’impat dal mudament si viôt, ancje se une buine ocasion tai pîts di Guilherme, lontan ma a puarte vueide, no ven disfrutade cemût che al coventarès. A passin altris cinc minûts e un biel numar di Di Natale al ispire l’inseriment di Kone che al segne il so prin gol de stagjon e al fâs doi a doi.
I blancs e neris a provin a cirî il tierç gol e si svicinin une vore al obietîf prime cun Thereau, che al siere ben une azion inviade di Allan, e dopo cun Widmer che al partìs su la corsie a mandrete, su sugjeriment di Guilherme, e al tire a colp sigûr, cun Neto che si salve cul jutori de travierse.
La Fiorentina si siere e e prove a mudâ i ecuilibris cu la jentrade tal cjamp di Salah, ma al è ancjemò l’Udin a puartâsi indenant, ancje se intune maniere che no je masse incisive. La pression ofensive furlane e cres tai ultins minûts, cuant che a jentrin ancje Bruno Fernandes e Geijo, che si fasin viodi des bandis di Neto, protagonist assolût tra i ospits in particolâr tai ultins minûts. E il risultât al reste inclaudât sul doi a doi.


text:
dilluns, d’octubre 08, 2007
Bologna is on fire
3 comentaris:
eh eh mitico!!!ResponElimina
oh ma jot di fati indevant cun che persone eh!
no sta spetà mase!!!
oh coragjo e sangue freddo...disci dut!
a to moot, ma discial...mal ca vadi tu metis il cor in pas, no sta fa come me che soi state davor a un dal me pais par 15 ains cence disci mai nuje a lui...i vares vut di dilu, amancul no continuavi a illudimi!!!
oh sempre all'occhio eh!
mandi mandi e a riviodisi!!!
giulia
Tu as reson ce che ti mancje de patrie ( che Furlane ) e son simpri les robis plui pizulis.ResponElimina
Al Matajur, l' air a frescut dai prins di Setembar/fin avost. Lis fumatis, i temporai di astat e al fret che ti glace ancje i vues vie pal unviar.
Le tor i monts le braidis furlanis...
Ma dopo cun co ven in Friul dopo une setemane o sint le mancjance de me cjase Merecane :-)
mandi, Norman


text:
Passe
280 aministrazions comunâls a àn aprovât mozions di poie ae
risoluzion sovraniste fate buine dal Parlament catalan ai 9 di
Novembar dal an passât. L’Audencia
spagnole, che e à cjapât sù la ereditât dal tribunâl speciâl
franchist, e à inviât une cause gjenerâl cuintri di chescj comuns.
Il prin di Avrîl la Assemblea Nacional
Catalana (ANC), la Associació
de Municipis per la Independència
(AMI), la Associació Catalana de
Municipis (ACM) e l’Òmnium
Cultural a àn inmaneât une iniziative
a Barcelone par manifestâ solidarietât ai aministradôrs sot
inchieste e par dî di no al intervent de magjistrature intal procès
sovranist de Catalogne. No si puedin perseguî sindics e
aministradôrs – a àn dite intant de manifestazion – dome pal
fat che a promovin il dirit ae autodeterminazion dal popul catalan.
Font:
VilaWeb,
01/04/16


text:
1945
De Vichipedie, la enciclopedie libare dute in marilenghe.
Tabele dai contignûts
Acjadiments[cambie | modifiche il codiç]
In Friûl[cambie | modifiche il codiç]
- 7 di Fevrâr - Un grup di partesans ros talians, al servizi di chei jugoslâfs, a lis malghis di Porzûs, parsore Faedis, a sterminin la brigade partesane Osôf taliane, di ispirazion catoliche. Tra i muarts al fo anche il fradi dal poete Pier Paolo Pasolini.
- 2 di Mai - i Todescs e i cosacs a copin 22 personis in chel di Davâr, jenfri i cuâi ancje il predi dal paîs Pietro Cortiula.
Vie pal mont[cambie | modifiche il codiç]
- 14 di Mai - L'Austrie torne a jessi un stât indipendent
- 26 di Jugn- Firmât a San Francisco il statût dal ONU
- 17 di Otubar - Juan Domingo Perón al cjape il podê in Argjentine cuntun colp di stât
- 29 di Novembar - Josip Broz Tito al proclame la Republiche federâl jugoslave
Nassûts[cambie | modifiche il codiç]
- 1 di Zenâr - Jacky Ickx, pilote di Formula 1
- 6 di Fevrâr - Bob Marley, musicist raggae († 1981)
Muarts[cambie | modifiche il codiç]
Premis Nobel[cambie | modifiche il codiç]
- fisiche - Wolfgang Pauli
- chimiche - Artturi Ilmari Virtanen
- midisine - Alexander Fleming, Ernst Boris Chain, Howard Walter Florey
- leterature - Gabriela Mistral
- pâs - Cordell Hull


text:
dimarts, de maig 08, 2007
Serade balorde
Bah, o soi ca che o stavi spietant un amì se al vignive fûr... chel ca mi tire simpri pacs... al sta di chê altre bande de citât e ae fin no mi ven mai voie di lâ fin là, tipo cumò a son lis 11 e mieze e se va ben o soi in centro par miezegnot. pazience, larai a mangiâmi un gelato fin sul Meloncello... o larai a durmî. Il martars al è simpri interessant, po cumò e je une biele buerute fûr, di chês che no son mai e che ti partin la temperadure ideâl. po ben. viodin se al fin setemane o rivi a tornâ sù... varessi une fieste che mi plasarès lâ ma chi a son simpri plui programs, e vuê no, un al à di decidi un mês prime ce fâ. e jo no soi cussì (ancje se (purtop?) lu stoi un tic diventant). Cul universitât, vuê o ai regjistrât eletroniche, o ai di metimi a studiâ fisiche che sono soi fotût. No lu passarai mai. Sperin di sì. Vuê un prof nus à fevelât di tesi... cuissà cuant jo. Intant al è tornât il cjalt dopo une setemane di ploie e di temperaduris decentis. Comunque no rivi a organizâ un viaç decent, al samee impussibil, ma no si rive mai fin in somp, si cjale, si cjale, si fâs e dopo si lasse piardi. vuei fâmal un......................... prime di laureâmi? O dopo?
îr a la coop o ai cjatât la Hirter Bier. La miôr di simpri secont me. E cognossi ben il puest dulà che la fasin. Però, 1,5 €, o ai di metimi a impuartâ bire une dì, al rint, al rint un grum!
îr a la coop o ai cjatât la Hirter Bier. La miôr di simpri secont me. E cognossi ben il puest dulà che la fasin. Però, 1,5 €, o ai di metimi a impuartâ bire une dì, al rint, al rint un grum!
Zontât di Andri a lis 22:26
Etichetis: biris, seradis, universitât, viaçs
Subscriure's a: Comentaris del missatge (Atom)


text:
giovedì 29 novembre 2007
SCRITS INEDITS DI PRE BELINE. PIARDIU... A SI FÁS PECJÂT
Si tornín a cjatâ domenie 2 di dicembar a Vençon, a lis 3.00 daspó misdí. Gjespui cjantât in domo; subit dopo l'incuintri te sale Petrarcje Bertrant.
Bons. Roberto Bertossi al presentará:
SCRITS INEDITS!!!
Di Pre Toni Beline a Vençon
-
Remo Cacitti de Universitât dai studis di Milan:
FRA TRADIZIONE E INNOVAZIONE
Cromazio di Aquileia nel dibattito teologico del IV secolo
Nessun commento:
Iscriviti a: Commenti sul post (Atom)


text:
divendres, de gener 19, 2007
Fin de session di zenâr
Un mesut che no scrivevi. O ai fat îr l'ultin esam, sperin che sedi lât ben. Però sai za che o ai passât un esam dûr, un dai doi plui dificii (chel altri al è chel di fisiche 2). Par cui soi content. Lis robis a van ben in chest cjamp. Tes vacancis, dal pont di viste privât a son ladis mancul ben. Soredut pal ultin. O varai di fâ un messaç di riepilogo dai miei Ultins passâts, par fâ un belanç. O soi cuasi deventât un espert di furlan e Internet, di consultâ cuant che si vûl meti sù un progjet di traduzion. E doi agns fa o savevi a malapene che al esisteve une grafie standard. Po ben, lunis a tornin a scomençâ lis lezions, chest periodi al è fondamentâl, se mi gjavi i esams indaûr ca di un an a Zenâr podaressi vê finût. Se no, al larà dut plui indevant.
Fûr a saran 15 grâts. cuntun aiarut che samee di jessi in Març/Avrîl; no pensi che a sedin stâts plui di 2-3 zornadis di frêt chest an. Ala fin mi sa che chê dal efiet sere e je vere, se no no si spieghe. Nuie nêf. Nuie ploie. Al è miôr trasferîsi plui a nord fin cuant che si rive. Ah, intes vacancis o ai ancje comprât un disc par furlan. Rap par cjargnel, di Dek Ill Ceesa. Bulo. Soi content di vê paiât 10€. Magari a fossin plui int come cheste.
Fûr a saran 15 grâts. cuntun aiarut che samee di jessi in Març/Avrîl; no pensi che a sedin stâts plui di 2-3 zornadis di frêt chest an. Ala fin mi sa che chê dal efiet sere e je vere, se no no si spieghe. Nuie nêf. Nuie ploie. Al è miôr trasferîsi plui a nord fin cuant che si rive. Ah, intes vacancis o ai ancje comprât un disc par furlan. Rap par cjargnel, di Dek Ill Ceesa. Bulo. Soi content di vê paiât 10€. Magari a fossin plui int come cheste.
Etichetis: musiche, timp, universitât
dimarts, de desembre 19, 2006
Nadâl al è ca
Si o ai finût di studiâ come un mat. I risultâts a son ancje rivâts, doi vôts medios, 22 e 25, no ai trop di lamentâmi. Doman o torni sù, e viodarin par un 10 dîs di stacâ di dut che mal nol fâs. Cuissà ce che nus puartarà il 2007. Mi samee îr che al jere il 2000 e il millenium bug. Usgnot o vuei lâ a bevi alc fûr par saludâ un pôcs di amîs e festegjâ. Cumò o stin viodint ancje par lâ a Gjinevre a viodi il salon des machinis a Març. al à di jessi biel. No come ca che al è plen di cojons che a vegnin dome a cjalâ lis feminis crotis. In chest moment pe strade al è un rumoron che a zuin Bologna-Juve. Stadio plen. cun chel che coste... Bon sperin che chestis fiestis a partedin alc di bon in ducj i cjamps, studi e privât. Forsit plui in chest ultin.
Etichetis: seradis, universitât
dijous, de desembre 07, 2006
Sot esams
Eh sì, o sin di gnûf sot esams. O ai finût vuê lis lezions, e sabide si scomense. Sì, sabide 9 di Dicembar. Dut al mont al fâs al puint e jo no. Si podial jessi plui bastarts?? Cussì mi piardi ancje che pursitin là di me. Pecjât. Sperin almancul di passâ. Fin al 19 o ai un cuatri esams. Po viodarin se rivarai a gjoldi un pôc. No mi samee neancje Nadâl, nol è frêt, no ai timp di fâ nuie. Po ben. Îr di sere crodi di vê vinçût la prime partide di Monopoli de me vite. Une biele sodisfazion, ancje se stamatine o vevi un grum di sun. Undis e trê minûts di sere. Adore ma o crodi che o larai a durmî. Doman o ai di studiâ. No stai a crodi a chei che us contin che la vite dal universitari e je une cazzade. Se no tu fasis nuie sì. Se no tu studiis. Ma se no no. Al è un stress. E tal mê câs un stress frecuent. Comunque mi plasares vê une machine fotografiche digitâl par fâ cualchi foto. Ma no le ai. Buine gnot
Etichetis: seradis, universitât
dilluns, de novembre 27, 2006
Cueis, e seradis
O soi stât sabide a fâ un zîr su pai colli bolognesi. plui di 2 agns culì e no eri mai stât, une vergogne... Puescj veramentri biei, dopo a jerin ducj i colôrs sul ros e l'arançon, cun bielis viodudis sul bas. Al è incredibil come a pôçs chilometris di une grande citâts tu cjatis zonis cussì salvadis e bielis. E po chê altre sere che soi lât a sintî sunâ il me compagn di cjase. Al sune il liron. Il gjenar no mi plâs, ma al jere dome par fâ alc. Dopo sin lâts a cjase di chê sô amie e bon. Al è simpri divertent fâsi une serade cussì ogni tant. Bon cumò chestis dôs setemanis o ai di studiâ come un ludro parcè che i esams a son dongje. E dut al torne a scomençâ come une volte. Sigh
Etichetis: esplorazions, seradis, universitât
dijous, de novembre 16, 2006
Jo odei i trenos
Jo ju odei. Ma plui di ogni altre robe. Mi metin al siopar juste cuant che o ai di tornâ sù. O soi sigûr che l'Italie al è l'unic paîs disvilupât dulà che sucedin robis cussì. Sperin che faledi dut cussì a tornin a creâ une societât di zero. E magari viarzin ancje ae concorince. Ma son dome sperancis. A cambiin i guviers ma nol cambie nuie. Stupid country. I should have left it before. Hope there is still time for that.
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
O ai ancje di scomençâ a fâ alc cul studi, vonde bassilâ dome cun Internet e gjoldisila cui amîs. Lu disi simpri, si sa mai che e sedi la volte bune. Vuê o ai ancje savût che un esam che o ai ancjemò di passâ, fisiche, al sarà ancjemò plui dificil, di disperâsi.
Intant soi passât a Blogger Beta. Varai di inzornâ il model par viodi dutis lis novitâts, fasarìn ancje chest. Cumò si puedin zontâ lis etichetis par ogni messaç. Mah
Etichetis: informatiche, trenos, universitât
Subscriure's a: Missatges (Atom)


text:
Une racuelte di firmis par sburtâ la Duma, il Parlament federâl rus, a discuti su la pussibilitât di ricognossi il tatar tant che seconde lenghe uficiâl de Federazion. La iniziative, sburtade de organizazion Uzebez e dal Forum zovanîl tatar, e à chê di riclamâ la atenzion su lis dificoltâts che cheste lenghe – la plui fevelade daspò dal rus – e je daûr a vivi inte Federazion. Cun di fat, il tatar, doprât di passe 5 milions di personis, al gjolt di un status di uficialitât dome inte republiche federade dal Tatarstan, cun dut che e je fevelade di cetancj di lôr ancje fûr di chê aree. La Union zovanîl tatare Azatliq, cun di plui, e denuncie ancje lis pressions che a rivin di Mosche e che a limitaressin lis ativitâts de stesse republiche dal Tatarstan.
Font: Nationalia, 17/04/09


text:
Scozie: a risi il procès di devoluzion
Pal moment il guvier britanic nol pense di trasferî gnovis competencis al esecutîf scozês. Cheste posizion e je stade confermade tun document presentât ae comission Calman, metude sù dai principâi partîts britanics par prontâ une propueste di devoluzion par fâi cuintri al progjet indipendentist dal SNP, che cumò al guvierne la Scozie. Il guvier di Londre al dîs a clâr, par esempli, che il setôr energjetic al à di restâ tes sôs mans, massime a front dal disen di fâ sù gnovis centrâls nucleârs che al viôt invezit contrari l’SNP. No mancjin po i riferiments a di une revision dal sisteme di gjestion des jentradis che nol plâs par nuie al esecutîf scozês che, par bocje dal prin ministri Alex Salmond, al acuse il guvier britanic di menaçâ il procès di devoluzion. In Scozie ducj i partîts, ancje chei contraris ae indipendence, a son dacuardi tal domandâ il trasferiment di plui podês, ma i lôr coleghis sentâts intal Parlament britanic a mostrin di vê une altre posizion.
Font: BBC, 10/11/08; Món Divers, 11/11/08


text:
La
cort costituzionâl dal Cossovo e à dât parê positîf pe creazion
de Zajednica,
la Assemblee dai comuns serps, previodude dai acuardis sotscrits a
Bruxelles tra il prin ministri serp Aleksandar Vučić e chel
cossovan Isa Mustafa. Il pat al previôt une Assemblee dai comuns a
maiorance serbe indotade di competence primarie su salût, svilup
economic, educazion e planificazion urbanistiche. Cundut dal parê
positîf, la cort e à segnalât che cierts principis dal acuardi no
rispietin ad in plen il spirt de Costituzion dal Cossovo. A domandâ
il parê de cort costituzionâl al jere
stât il president cossovan, Atifete Jahjaga, a front dai atacs une
vore dûrs rivâts de oposizion ultranazionaliste cossovane che e
veve fintremai tirât lacrimogjens intant des riunions dal Parlament
par impedî la aprovazion de leç istitutive de Zajednica.
Font:
Balkan Insight,
24/12/15


text:
Un an di preson e cinc milions di lek (38 mil euros) al è ce che al riscje Vasil Bollano, sindic di Himara, un dai comuns albanês là che e vîf la minorance greghe. L’aministradôr al è finît sot procès par vê fat tirâ vie la segnaletiche stradâl dome par albanês par sburtâ lis autoritâts competentis a doprâ cartei bilengâi inte aree là che e vîf la comunitât greghe. La mancjance di segnaletiche e veve però causât no pôcs problemis al trafic, cuntun dam che lis autoritâts albanesis a calcolin sui 170 mil euros.
Font: Balkan Insight, 10/03/09


text:
Metri
Il metri al è la unitât di misure de lungjece. Al è la unitât di base tal sisteme metric e tal sisteme internazionâl di unitâts.
Definizion[cambie | modifiche il codiç]
Un metri al è la distance fate de lûs intal vueit intun interval di 1/299.792.458 di secont.
Storie[cambie | modifiche il codiç]
La definizion di metri e rimonte al 1791, stabilide de Academie francese des siencis come 1/10 000 000 de distance jenfri il Pôl Nord e l'Ecuatôr.
Tal 1893, il metri standard e fo misurât cuntun interferometri, imprest fat su da Albert A. Michelson. Tal 1925, l'interferometri al jere regularmentri in ûs tal Ufici internazionâl des pesis e misuris. Tant par altri, il prototip internazionâl dal metri e restà il stes fin tal 1960, cuant che la diesime-prime Conference gjenerâl des pesis e misuris e definì il metri intal gnûf sisteme internazionâl, come 1.650.763,73 lungjecis di onde intal vueit de emission narancine-rosse intal spetri eletromagnetic di un atom di krypton-86. L'origjinâl dal prototip dal metri al è ancjemò conservât al UIPM sot de condizions specificadis intal 1889.
Par ridusi ancjemò lis malciertecis, la diesime-setime conference gjenerâl des pesis e misuris intal 1983 e sostituì la definizion dal metri cun la sô atuâl:
Il metri al è la lungjece dal percors fat de lûs tal vueit dilunc di un interval di timp di 1/299 792 458 di secont


text:
Il tribunâl aministratîf di Bastia al à decidût di dâi reson al sotprefet di Calvi e di boçâ la decision cjapade dal consei comunâl di Galeria di davuelzi lis sôs riunions une volte par francês e une volte par cors e di compagnâlis cun verbâi simpri bilengâi. Il sotprefet al veve calcolât cheste decision “anticostituzionâl” e le veve puartade denant dal tribunâl. Il fat che i ats a varessin simpri vût ancje une version par francês nol à zovât a salvâ il proviodiment. Pal moviment indipendentist Corsica Libera si trate de dimostrazion clare che intal stât francês il rispiet des lenghis minoritariis al è dome su la cjarte e si domande, duncje, ae Assemblee de Corsiche di meti in at il plan di promozion linguistiche fat bon te legjislature stade e di cjapâ posizion pe couficialitât pe lenghe corse su dute la isule.
Font: Radio Alta Frequenza, 23-25/04/10


text:
- La Grafie Uficiâl de Lenghe Furlane, publicazion dal OLF, tu puedis tirâle jù in formât PDF
- Scrivere in Friulano, di Paolo Roseano e Anna Madriz, publicât de Societât Filologjiche Furlane, tu lu cjatis in librarie o li dal editôr
- Cors di Grafie Furlane, di Sandri Carrozzo, publicât de SERLING, tu lu cjatis in librarie o li dal editôr
- DOF – Dizionari Ortografic Talian-Furlan/Furlan-Talian (ancje te version economiche DOF piçul), di Sandri Carrozzo, publicât di INFORMAZION FURLANE e SERLING, tu lu cjatis in librarie o li dai editôrs, tu puedis ancje consultâlu in linie: tu cjatis il leam ca in bande te nestre ostarie
- COF - Coretôr Ortografic Furlan: tu cjatis il leam ca in bande te nestre ostarie e in linie si pues doprâlu a gratis. Doprilu simpri!!!
1) fevelâ e scrivi a son dôs robis une vore diferentis, no stâ a pensâ che scrivi al sedi “naturâl” nol è cussì par nissune lenghe
2) no stâ a maraveâti se in principi tu fasis tancj erôrs e se ti puedin coventâ tantis oris par imparâ a scrivi coret par furlan: tropis oris no ti àno fat esercitâ par scrivi in maniere corete par talian cuant che tu jeris frut/e?
3) no stâ a jessi pegri e mecanic: i struments a son dome struments, ma tu sês tu che tu scrivis, no lôr, alore impegniti a capî lis regulis e dopre ce che tu âs a disposizion cun sintiment.


text:
Cuant che si sta ben e la zornade e je clipe ce isal di miôr che cjapâ sù la biciclete e partî, inviât di cualchi bande.
E cussì o ai fat chê altre dì. Montât sù la biciclete o soi lât a bevi un tai a Madrîs li de Brente. Ce biel chel soreli pleât che mi scjaldave cence scotâmi la muse e ce gust sintî chel ninin di buere che mi sburtave chel pôc che al baste par che no mi dulissin lis gjambis.
Jentrât te ostarie no cjatio me cusin Zef che al jere un pies che no lu viodevi. Par me e jê stade propit une fieste, ancje se, par dîle dute, o sai che cuant che si met al à dal sacramentât
Lui al è simpri stât un politicant, ancje se nol è un di chei che a an mangjât e bevût cu la politiche, te sô vite al à simpri lavorât come un mus.
Le veve a muart cu lis fiestis che a si preparavin pe unitât d’Italie. Fossial bastât chel? Nol digjerive plui di tant, nancje la propueste che i politics a fasevin in chês zornadis sul federalism. Lui lu varès volût plui radicâl, in dulà che ogni regjon o popul al fasesi par so cont.
E cui al podevie fermâlu te sô filipiche? Zef no le finive plui. «Il nestri Stât Talian, no lu à volût le puare int, ma le massonarie, cjase Savoia, e ducj chei malvivents che cu le bufule de unitât dal stivâl a àn mangjât e bevût su les spalis de puare int.»
E nol veve ancjemò finît: «Nô furlans, les nestris tradizions, il nestri mût di vivi, di lambicâsi, al è plui dongje a chel dai popui slâfs e ai todescs. Cun lôr vin veris afinitâts… cun lôr, se podessin, a varessin di metisi, e no cun chei che si disin talians. Cun lôr no vin nuie di spartî.»
Zef, nissun al podeve fermâlu, robis che i vignis fûr la pivide tal cuel.
«Ti impensistu,» mi diseve, cui voi di fûr e dibot cence tirâ flât «cuant che us contavin di Irme bocje, di tô none Sunte, e no dome di lôr, che a partivin a pît su pe Pontebane par lâ a fâ modons in Austrie?»
Sacrament, tal ostarie, nol jere un cristian che no i des reson. Sfidi jo, jerin convints, ancje se vevin imparât a nadâ tal Tiliment, che chel de cjamese verde che al benedìs la int cu la aghe dal Po, al varès benedît ancje lôr. Il timp, intant, al passave tra un tai e chel altri. Un, doi, trê... e a dîsi il vêr, cumò no mi visi plui ce tancj che an vin bevûts. Ma finalmentri e je vignude ancje le mê volte.
«Ma cuale afinitât cui mucs o cui slâfs o cui popui dal nort, come che tu ti jemplis le bocje? Ti sêstu smenteât de nestre int partide pe Argjentine, Venezuela. Nazion, popui, int che no à nuie a ce fâ cui popui nordics o slâfs. Ma cuale nestre vocazion o afinitât pai popui dal nort?
No furlans no vin vocazions di sorte, sin simpri lâts là che si cjatave lavôr e un fregul di pan. Podopo ce âstu di lamentâti de unitât de Italie? No ti visistu dal puar nono, cuant che lu an fat cavalîr, che al riduçave content come une pasche sot des mostacjis?
O ben o mâl la vuere, il stât talian, al diseve lui, nus à fat cambiâ mude. E je vere, nus à metude une divise, e ancje se no jere une des miôr, in stès nus à gjavât chei cuatri peçots che o vevin intor.
Ma no dome chest, ti sêstu smenteât cemût che o jerin nô furlans prime e dopo finide le vuere?
In furlanie e jere dome miserie, fan, pelagre, ignorance e la int e partive vie pal mont.
Forsit tu âs reson a pretindi serietât sul Federalism, ma in stès nol covente meti supierbie come che tu fasis tu, cusin.
A tirâ masse le cuarde, Zef, riscjin propite di rompile e di fini come te Jugoslavie di Tito, indulà che si son copâts fra fradis.»
Cun ducj i tais che o vevi bevût no cjatavi plui la biciclete, ma une volte cjatade e montât sù o sintivi che le buere e soflave contrari e o vevi di stâ atent di no finî tal fossâl.
di Nello Malisano
Conte n. 136


text:
«No tu starâs mica tornant tal poç?»
«Ah, ma stoi vie pôc. Soi cjase prin di cene».
«Ma ce vâstu a fâ? Si puedial savê?»
Laurinç al veve lassât une svintulade di pagjinis par aiar e al jere corût fûr di cjase, di buride, montant su la biciclete prin che sô mari a podès rimbecâi, disintji magari che, dut câs, di cuant che e jere tacade l'Istât al leieve simpri il stes libri.
Nol podevial lâ ator par sagris, come ducj chei de sô etât? e pensave. I vevin pûr comprât il motorin!
Ma subite si jere pierdude intes cjamesis di sopressâ e inte scjate dai fruçons, par impanâ lis rosis dai cocins, e il fi, a chê ore, al jere bielzà in spiete, sul ôr di ciment de canalete, tal poç di irigazion numar 22 di Sante Marie.
Nol sarès tornât par ore di cene, nol sucedeve mai.
Al zuiave di tant in tant cu l'aghe glaçade, sburtantle fin a sclipignâsi il comedon, e la spietave.
Jê si faseve viodi tor il bonâ dal soreli, parcè che e veve pôre che la viodessin, li cun lui, e par che i devin fastidi i rumôrs, tant che plui di cualchi volte, al rivâ di un tratôr, la veve viodude scjapâ e platâsi cuissà in dulà, lassantlu di bessôl, strafont e mortificât.
Le veve cognossude l'an prime, une sere che si jere fermât a bevi intal poç di Gjalarian. Robis che no i vignìs un colp a viodile li, denant dai voi, intal clopâ de aghe. Dopo di chê volte si jerin cjatâts cuasi ogni sere, fintremai che il cjalt al jere sparît, e cun lui l'aghe par bagnâ i cjamps. Laurinç la veve tornade a cjatâ dome l'an dopo, intun altri poç, parcè che aromai cuasi ducj a vignivin sierâts, jessint che si bagnave soredut a ploie, e no plui a scoriment.
Ancje chê sere al jere li, a spietâle, ma no jere une dì come chês altris.
Al veve decidût: la varès bussade!
Ce i volevie? A jerin li, un dongje chel altri, jê poiade cui comedons su la canalete e i lavris blancjissims a une cuarte dai soi. Cussì al veve copât la timidece e al veve slungjât il cuel…
Jê, la piçule fade di poç, tal imprin e veve rispuindût… Ma dopo cuissà, forsit une vergogne platade, un rumôr lontan, la cussience di un alc che nol veve divignince, la vevin scjassade fin te code; e jere saltade fûr de aghe, cun rivocs e sclipignadis, il cuarp blanc, i cjavei tant che madracs e la piel smavide e stralusint, di podê viodi parfin i vues. In doi colps di pine e jere lade sot e sparide jù, dentri dal poç, lassantsi daûr un troi di bufulis.
Laurinç, inmagât, al jere restât li a disgotâsi, cjareçantsi i lavris come un tesaur di difindi.
Par vuê, chê creature no sarès plui tornade dongje, lu saveve.
Ma doman… Doman cuissà…
di Raffaele Serafini


text:
A je ben vere che une volte, prime dal l’avent de television, lis previsions dal timp no esistevin propite, almancul te maniere che vuê lis cognossin! Ma no je propite vere dal dut nancje cheste afermazion, e jere e a je ancje mòo vuê inte culture popolâr une sorte di prevision dal timp, che eal funzione ben e no mâl: ros di sere bon timp si spere, nui a piorots ploie a seglots, ros di matine la ploie si svicine, par dî di un mût di ricognossi il timp che al mude!
Dino, a Madrîs di Feagne, al jere a stâ tal borc di mieç, chel borc che nol esist. Lui, al jere un pôc stramp, mateçon, une sorte di artist improviodevedibil. Ducj lu cognossevin in paîs, an cumbinave di ogni sorte, plui che altri mateçs, nie di pui che robis di fruts, strambariis in sorte par un come Dino che al veve plui dci cincuante agiins. Lant jùu a lavorâ tal ort, la che lis braidis ae slargjavin le viste, si podeve ancje sintî il cjant dal gjal dal vicin, plui in sùu un cjan che al baie e tal borc di mieç un che al cjante, no simpri par di le veretât, dome ogni tant.
Al cjante Dino! al dîs Arduino: gno pari, Diu lu vedvi in glorie, lu veve sintût. Al tirave indenant a cjantâ par mieze ore, e dopo un pôc al fermave e po’ al tornave a tacâ! A secont di cemût che al cjantave, di trop che al leve indenant, gno pari al saveve cemût che sarèis lade tal doman: une sbisiade, cuatri gotis, un sglavin de madone!
Dino, propite chêe dî, che sarèis stade une zornade di soreli cence nancje un nûl, al veve tacât di buine matine a cjantâ, une vôs cristaline, plui fuarte dal solit; e no le finive plui!
Arduino, che al svuangjâve il plet, si jere tirât sùu dret cu le orele a scoltâ le cjançon, po smenât il cjâf sconsolât al veve ditdîs: doman al tampieste, une brute tampieste! Al riduçave, smenant il cjâf, al riduçave...
Va la mo, ce ditu? Me none Sunte lu veve sintût e si jere cjalade atoôr e po, stranide, par arieaiar: chêe dìi nancje un nûl a paiâlu aur!
A dôs daspoopodimisdì, tal doman, dopo che i nûi simpri plui neris a si jerin fats dongje, ea je vignude jùu une tampiestade a grops, grues come coculets!
Vûustu meti lis previsions dal timp, chêes di Dino… Atri che Bernacca!
di Maurizio Di Fant


text:
E ven la ore di sparniçâ la tierce serade di Ce Contino a San Zorz!
Aromai la formule e scomence a jessi rodade... Inte locandine chi parsore o viodês nuiemancul che la cariole des contis, che aromai e compagne l'ostîr e condutôr fin dal imprin.
Come par solit, MIERCUS 7 DI OTUBAR, tor 8 e mieze sot sere, li de biblioteche di San Zorz, a Villa Dora, inte sale des conferencis, si davuelzarà la serade di narative curte e lenghe furlane.
Il teme de serade al è "A savê contâle" ven a stâ ce che si à di pensâ dopo vê imagjinât une conte di contâ e prin di tacâ a scrivile.
Ce sucedarajal inte serade?
Tant par scomençâ sperin che no passin par li personalitâts di cualchi materie strane, ma se al sucedes, o savin aromai che la domande che l'Ostîr i fâs e je simpri châ: parcè scrivi contis curtis par furlan?
Dopo di chel, ce che nol mancjarà, a saran lis contis curtissimis, lungjis anche une frase sole, che nus leiaran i doi letôr fis, famei e berlon de ostarie, Checo e Michêl, Un scritôr e cjantant, chel altri atôr dai Dret & Ledrôs di Glemone. O puedìn dî ancje che jessint l'ospit de serade Fulvio Romanin, cu la presentazion dal so ultim libri "La stagione della muta", lavôr cuntune venadure une vore "nere", a saràn letis plui di cualchi conte "pulp"... o sês visâts. Parfin la conte pulp plui curte dal mont.
La companie musicâl e sarà come simpri a opare da In 2 rive no tocje, che us metin chi inte performance di îr di sere a Cormôr Salvadi.
Pe rubriche "La conte misteriose" si tacarà cuntun autôr une vore nomenât, che us sigurìn par furlan al rint une vore ben. E par la rubriche "Voltâts par furlan" o vin une biele conte di fantasience, che i nestris contecurtârs plui fedêi a cognossin za. Insome... se o podês vignî, vigneit, che a zire vôs che al sedi ancje un got di bevi.


text:
Il tribunâl di Béal Feirste / Belfast nol à fat bon il ricors presentât di un citadin di marilenghe irlandese che si veve viodût a refudâ une licence pe vendite temporanie di alcolics parcè che e jere stade scrite par gaelic. Cun di fat, pal judiç che si è ocupât dal câs, ducj i procediments legâi a àn di jessi fats par inglês su la fonde di une leç dal 1737. Par fâi cambiâ idee no àn coventât ni il fat che chê leç e je contrarie ai impegns internazionâi di tutele des minorancis linguistichis sotscrits dal Ream Unît, ni che l’ûs di altris lenghis minorizadis (galês e gaelic scozês) e je za previodude intai tribunâi dal Ream Unît, e nancje la testemoneance di storics che a àn presentât la leç dal 1737 come part dal regjim discriminatori in vore cuintri dai irlandês intai secui stâts, ma no plui in vore. Par ribaltâ la decision dal tribunâl nordirlandês si varès cumò di cjapâ la strade dal apel.
Font: Belfast Telegraph, 09/07/09; The Irish Times, 09/07/09


text:
Il coordenament Queremos Galego, che al met adun cetantis organizazions e associazions impegnadis inte promozion de lenghe galiziane, al à inmaneât pai 21 di Zenâr a Sant Jacum di Galizie (Santiago de Compostela) une manifestazion cuintri dal decret sul ûs des lenghis inte istruzion e, par chê stesse zornade, al à invidât il mont de scuele a fâ siopar. Cun di fat, a spieghin i organizadôrs, il progjet puartât indenant dal guvier autonomic al va a colpî cun fuarce l'ûs dal galizian intes scuelis. La proteste cuintri de politiche linguistiche de aministrazion vuidade dal popolâr Alberto Nuñez Feijóo e veve za puartât a dôs grandis manifestazions di place ai 17 di Mai e ai 18 di Otubar e chê dai 21 di Zenâr e riscje di jessi inmò plui grande. La iniziative e cjate ancje la poie dai nazionaliscj dal BNG e dai socialiscj galizians.
Ai 2 di Zenâr a son stadis plui di 40 mil lis personis che a àn sfilât pes stradis di Bilbo / Bilbao par denunciâ la politiche repressive metude in vore des autoritâts spagnolis cuintri dai presonîrs bascs. La manifestazion e je stade clamade adun di diviersis fuarcis politichis, ven a dî Eusko Alkartasuna, Aralar, Abertzaleen Batasuna, Alternatiba e çampe indipendentiste basche, daspò che il tribunâl speciâl spagnûl (Audiencia Nacional) al veve proibît une manifestazion similâr inmaneade di Etxerat, la organizazion che e met adun fameis e amîs dai presonîrs bascs. Intant de iniziative, une des plui grandis che si àn viodudis intai ultins agns intal Paîs Basc, si à domandât fats concrets par meti fin aes violencis e aes condizions discriminatoriis metudis in at cuintri dai cuasi 750 presonîrs bascs sierâts intes presons spagnolis e francesis. Cuintri dai presonîrs bascs, di fat, dongje di câs di violence, a vegnin metudis in vore in maniere sistematiche misuris di dispersion, isolament, trasferiment no justificât, bloc dai sconts di pene e des comunicazions che a son contrariis ae stesse legjislazion penitenziarie. Cheste politiche repressive, cun di plui, e colpìs in maniere dure ancje i parincj dai presonîrs (viaçs di centenârs di chilometris pes visitis; trasferiments di preson no comunicâts; visitis impedidis in maniere arbitrarie; percuisizions corporâls; e v.i.).
Propit ta chestis zornadis, il coletîf dai presonîrs bascs – che in plui di membris di ETA, al met adun zovins acusâts di kale borroka, membris de çampe indipendentiste basche e ancje militants impegnâts intal cjamp informatîf e culturâl – al à dât fûr un comunicât che al denuncie la situazion patide in preson e al anticipe une gnove stagjon di mobilitazion e di protestis. Plui in detai, il coletîf (EPPK) al domande il rispiet dal status di presonîr politic pai militants bascs impresonâts, la fin de dispersion e dal regjim di isolament, la liberazion di chei che a àn za scontât la lôr condane e dai malâts in condizions critichis. La prime forme di proteste metude in at dai presonîrs bascs e je tacade ai 11 di Zenâr cu la decision di restâ sierâts inte lôr celis. Tra lis formis di lote anticipadis, dut câs, si à ancje il siopar de fam.
Une delegazion de Südtiroler Volkspartei (SVP) si à cjatade tes zornadis stadis cul president de comission parlamentâr austriache pal Sud Tirôl, Hermann Gahr, e i à presentât la domande par inviâ il ricognossiment de citadinance dople, taliane e austriache, pai citadins che a son a stâ in provincie di Bolzan. La cuestion e jere za saltade fûr intai mês stâts, ma dome cumò si 'nd à tacât a fevelâ in maniere uficiâl. A front dai dubis che la propueste e à jevât intal guvier austriac, il parlamentâr de SVP Siegfried Brugger al à fat savê che al inviarà une racuelte di firmis par mostrâ trop che la citadinance dople e rispuindi ae volontât de popolazion sudtirolese. Segnâi di gradiment pe propueste a son rivâts ancje di altris formazions politichis dal Sud Tirôl.
La Ulster Defence Association (UDA), la plui grande organizazion paramilitâr lealiste, e à comunicât di vê puartât insom il so percors par disarmâsi. Lis azions par meti fûr ûs l'arsenâl de organizazion a son stadis confermadis dal gjenerâl John De Chastelain che al vuide la Comission internazionâl che e viôt dal disarmament dai grups armâts inte Irlande dal Nord. I 9 di Fevrâr a son la ultime zornade par disarmâsi: passade chê date dutis lis armis recuperadis a podaran jessi dopradis tant che provis intai procès e lis organizazions che lis àn dopradis a saran tratadis tant che grups criminâi. Si stime che, tra il 1971 e il 2001, la UDA (ancje cul non di cuvierzidure di Ulster Freedom Fighters) e sedi responsabile di passe 400 sassinaments. Cundut achel, il guvier britanic al à permetût a cheste organizazion di restâ legâl fin al 1992. Inchiestis uficiâls a confermin che diviers dai atentâts firmâts de UDA/UFF a son stâts fats cul jutori o cu la complicitât dal esercit britanic e de polizie nordirlandese (RUC). I organisims che a controlin la ativitât des organizazions paramilitârs in Irlande dal Nord a segnalin che, almancul fin al Novembar stât, membris de UDA a jerin ancjemò impegnâts in ativitâts di stamp criminâl. La organizazion che e met adun i parincj des vitimis de violence lealiste e à declarât di no jessi interessade al disarmament de UDA/UFF, ma di volê la veretât sui responsabii dai servizis segrets britanics, dal esercit e de polizie nordirlandese che a àn armât, infilitrât e ordenât i omicidis di militants republicans e di citadins de Irlande dal Nord. Intal mês di Jugn dal an passât si vevin disarmâts altris doi dai grups paramilitârs lealiscj, ven a dî la Ulster Volunteer Force (UVF) e il Red Hand Commando. Sul front republican, invezit, chest pas al jere stât completât dal IRA ancjemò tal 2005.
Il guvier bulgar al à menaçât la Turchie di blocâ il so percors par jentrâ inte Union Europeane se no proviodarà a paiâ i risarciments pe espulsion sfuarçade des minorancis bulgaris metude in at dal imperi turc intal 1913. La cifre domandade dal guvier di Sofia e je di 14 miliarts di euros. La cuestion e je stade jevade dal ministri pai bulgars intal forest, Bozidar Dimitrov, ma e sarà ricjapade ancje dal prin ministri de Bulgarie che in curt al varès di lâ in visite in Turchie. Pal moment la uniche rispueste e je stade chê dal ministri turc pal forest, Ahmet Davutoglu, che al à invidât a lassâ di bande lis declarazions che a puedin menaçâ la amicizie che e je tra i doi paîs.
A son passe 2 milions e 300 mil sterlinis i fonts che il guvier galês al à decidût di dâ intal 2010 a trê organizazions judicadis strategjichis par promovi l'ûs de lenghe galese, ven a dî: Mudiad Ysgolion Meithrin, Urdd Gobaith Cymru e il National Eisteddfod. A comunicâlu al è stât il ministri pal patrimoni culturâl dal Gales, Alun Ffred Jones, che al à declarât che i fonts a permetaran aes trê organizazions di lâ dilunc a garantî a fruts, zovins e adults di davuelzi diviersis ativitâts par mieç dal galês. I fonts a àn vût un aument rispiet al an passât e a saran dâts fûr dal Ufici pe Lenghe Galese.
Il DTP, che intes ultimis elezions al veve otignût doi milions e mieç di vôts, al veve 21 rapresentants intal Parlament turc e, intant des elezions aministrativis dai 29 di Març, al veve vinçût in cuasi un centenâr di comuns de aree curde. Daspò de decision de cort costituzionâl turche di meti fûr leç il Partît de Societât Democratiche (DTP, Demokratik Toplum Partisi), moviment di riferiment de comunitât curde, la repression e je lade indenant intai ultins dîs di Dicembar cul arest di disinis di sindics de aree curde, ma ancje di altris personis impegnadis inte difese dai dirits de comunitât curde, tant che il vicepresident de Associazion pai dirits umans IHD Muharrem Erbey. Inte plui part dai câs lis acusis si riferissin ai rapuarts che i aministradôrs a varessin vût cul PKK, il Partît dai Lavoradôrs dal Kurdistan, che di agns al vuide la vuerilie in Kurdistan. Tal câs di Erbey si fevele di ativitâts ilegâls come, juste par dâ un esempli di ce che al è proibît in Turchie, la partecipazion a conferencis su la cuestion curde e al festival dal cine dal Kurdistan. Dut câs, propit in prevision di une ilegalizazion dal DTP, al jere stât regjistrât un altri sogjet politic che al podès cjapâ sù la incarghe di rapresentâ la comunitât curde sul front politic. Daspò de decision de Cort costituzionâl turche, duncje, si à ativât chest moviment che al à non Partît de Pâs e de Democrazie (BTP, Bariş ve Demokrasi Partisi). Al BTP a àn cussì aderît ancje 19 dai 21 deputâts dal DTP, intant che a chei altris doi la Cort costituzionâl ur à improibît di davuelzi cualsisei ativitât politiche e aministrative. A chescj parlamentârs al varès di dâsi dongje ancje il deputât socialist indipendent Ufuk Uras di maniere di permetiur di formâ un grup parlamentâr autonom (che al previôt un minim di 2o membris).
Daspò di un incuintri cuntun pôcs di rapresentants de comunitât serbe dal Cossovo, il prin ministri albanês Sali Berisha al à fat savê che al metarà a disposizion de citadine di Gracanica, a maiorance serbe, un contribût di 400 mil euros. La decision e je rivade, in particolâr, daspò dal incuintri cun Slobodan Petrovic, rapresentant dal Partît Liberâl Serp (SLS), che intes ultimis elezions aministrativis al à vût la maiorance relative a Gracanica, ma che al gjolt di scjarse simpatie framieç di chês altris formazions politichis serbis. Il prin ministri albanês al à ancje comunicât di vê invidât il president serp Boris Tadic par une visite uficiâl in Albanie di maniere di miorâ i rapuarts tra i doi paîs che a jerin deventâts dificii propit daspò che Berisha al veve fevelât di unificazion nazionâl di ducj i albanês de aree balcaniche, a tacâ di chei dal Cossovo.
La Costituzion de Bosgne Erzegovine e discrimine lis minorancis che a vivin intal paîs e no i garantìs i stes dirits politics di chei altris citadins. A dîlu e je une sentence dal Tribunâl european pai dirits dal om che al à dât reson ae denuncie fate indenant di doi citadins bosgnacs, un di religjon ebraiche e chel altri di nazionalitât rom. La sentence dal Tribunâl di Strasburc e ricognòs che la Costituzion, nassude su la fonde dai acuardis di Dayton dal 1995, e veve l'obietîf principâl di garantî la stabilitât dopo agns di vuere civîl, ma al lamente che il guvier bosgnac, contrari di ce che si veve impegnât a fâ, nol à proviodût a comedâle cu lis normis cuintri de discrimazion fissadis de Union Europeane. La Costituzion, in dì di vuê, e ricognòs cierts dirits politics e rapresentatîfs dome a bosgnacs musulmans, cravuats e serps, ma no ai membris di comunitâts presintis di secui su chel teritori tant che rom e ebreus.
Tra lis nazionalitâts che i citadins a cjataran sul modul dal prossim censiment gjenerâl dal Ream Unît, che si davuelzarà ai 27 di Març dal 2011, no sarà chê corniche. Cun di fat, cun 261 vôts a 49, il Parlament di Londre al à boçât la propueste di meti dentri intai modui ancje une casele cun cheste nazionalitât. La domande e jere stade fate indenant dal parlamentâr liberâl democratic Dan Rogerson (elet inte circoscrizion de Cornualie setentrionâl) su la fonde di une iniziative partide su Facebook e poiade di plui di 3 mil personis. Sul modul si cjataran dome cinc pussibilitâts, ven a dî: inglês, scozês, galês, irlandês dal Nord e britanic. Intal compilâ i dâts dal censiment, intal moment di rispuindi ae domande su la nazionalitât, si podarà segnâ la casele “altri” e scrivi dongje “cornic”, ma cheste pussibilitât – a spieghin i promotôrs de iniziative – e je plui intrigose e al è probabil che e sarà metude in vore dome dai citadins in prime linie inte difese de identitât corniche.
Ai 17 di Dicembar, cui vôts a pro dai socialiscj e de Chunta Aragonesista, la Assemblee regjonâl aragonese e à fate buine la leç su lis lenghis propriis dal Aragon. Pe prime volte, duncje, a vegnin ricognossudis tant che lenghis propriis il catalan, intal teritori de cussì clamade Franja de Ponent, e l’aragonês, inte aree pirenaiche. Il test al previôt che chestis dôs lenghis a puedin jessi insegnadis intes scuelis, ma dome se e je la domande de bande dai gjenitôrs. Cun di plui a son previodûts dai dirits minims intal ûs des dôs lenghis intai rapuarts cu la aministrazion publiche. La Chunta Aragonesista e à decidût di votâ la leç, ancje se le calcole pôc ambiziose, par garantî almancul un pont di partence inte direzion di un plen ricognossiment dai dirits linguistics intal Aragon. I popolârs e il Partit Aragonès a àn votât cuintri de leç par vie che a disin che la lenghe fevelade inte Franja de Ponent no sarès catalan. Izquierda Unida, invezit, e à votât cuintri de leç par vie che no si ricognòs la uficialitât des dôs lenghis.
Daspò di 32 dîs di siopar de fam, la ativiste saharawi pai dirits umans Aminatu Haidar e à podût tornâ a cjase sô, inte citât di El-Aaiún, cence condizions. Ai 13 di Novembar, intant che e tornave dai Stâts Unîts, la femine e jere stade blocade des autoritâts marochinis intal aeropuart de capitâl saharawi e, daspò che i jere stât secuestrât il passepuart, e jere stade imbarcjade a fuarce suntun avion par Lanzarote, intes isulis Canariis. Achì, lis autoritâts spagnolis, prime le vevin obleade a passâ la frontiere e po i vevin impedît di tornâ a imbarcjâsi parcè che no veve il passepuart. Dut câs, Aminatu Haidar no si à fate spaurî e par podê tornâ a cjase sô e à inviât un siopar de fam denunciant il compuartament des autoritâts marochinis e di chês spagnolis. Pes autoritâts marochinis la decision di fâle tornâ a cjase e je stade cjapade dome par resons umanitariis, ma pe comunitât saharawi e je stade une vitorie impuartante. Il câs di Aminatu Haidar e à tornât a puartâ la cuestion saharawi ae atenzion internazionâl, creant no pôcs problemis al Maroc che di passe trente agns al ocupe in maniere ilegâl il Sahara Ocidentâl e che al va dilunc a reprimi cun violence la resistence saharawi. I ultins episodis di violence si àn vûts propit cuant che Aminatu Haidar e je rivade a El-Aaiún: cun di fat, la polizie e à reprimût cun fuarce lis manifestazions di fieste dai saharawi che a jerin lâts in strade par saludâ la militante tornade a cjase.
Dopo di doi agns di lavôr al è stât presentât il prin dizionari enciclopedic galizian su lis gnovis tecnologjiis (Digatic). La opare e diven dal lavôr unitari de Associazion dai inzegnîrs des telecomunicazions de Galizie cul guvier galizian. La publicazion e met adun plui di cuatri mil tiermins e e à domandât un investiment di sù par jù 180 mil euros. Dongje de publicazion su cjarte, il lavôr al è ancje disponibil in rêt (ta cheste direzion) . Pal Osservatori su la lenghe galiziane cuasi la metât dai zovins tra i 15 e i 24 agns e declare di doprâ imprescj tecnologjics par galizian.
Al è a disposizion su la rêt (ta cheste direzion) il lavôr di regjistrazion fat dal linguist William Doegen intes areis gaelichis de Irlande a cjaval tra il 1928 e il 1931. Il studiôs todesc al veve regjistrât contis popolârs, preieris, cjançons, detulis e piçulis frasis che a rapresentin une testemoneance vive dai dialets gaelics fevelâts ator pe Irlande. Si trate di documents audio impuartants par vie che a permetin di scoltâ varietâts che cumò a son raris o fintremai sparidis. Lis regjistrazions, che a son presentadis cun ducj i dâts su lis intervistis, a vevin interessât 137 irlandês marilenghe di 17 conteis diferentis. Il materiâl al rapresente une risorse impuartante sei par cui che al studie la lenghe, sei par cui che al è interessât ae Irlande e ae sô culture.
Ai 14 di Dicembar la assemblee de Vojvodine e à fat bon il so gnûf Statût di autonomie, daspò che, dôs setemanis prime, il test al veve vût il vie libare dal Parlament serp. Par che il Statût al jentri in vore, duncje, e mancje dome la publicazion su la gazete uficiâl. La gnove cjarte statutarie e ricognòs plui competencis aes istituzions de Vojvodine, ancje se mancul di chês che a domandavin i partîts regjonaliscj e i rapresentants de comunitât ongjarese, che e rapresente la minorance principâl de regjon.
A son stâts plui o mancul 200 mil i citadins che a àn partecipât al referendum su la indipendence che si è davuelt ai 13 di Dicembar in 166 comuns de Catalogne. I sì pe indipendence a àn sfiliât il 95% dai vôts, ma la partecipazion medie al referendum e je stade tor dal 30%. Dome in trê comuns la partecipazion e je stade sot dal 20%, il risultât plui bas si lu à vût a Rosas dulà che al è lât a votâ dome il 10,44% dai citadins. In cualchi comun, invezit, la partecipazion e à passât il 90%. Intal comun plui popolôs – chel di Sant Cugat del Vallès – al è lât a votâ il 25,48% di chei che a ‘nt vevin dirit. No son stâts pôcs i comuns là che il numar dai votants al è stât plui alt di chel che si à vût in votazions uficiâls tant che chês europeanis o chê dal 2006 pal Statût. Il coordenament che al à organizât il referendum si à declarât sodisfat pe rispueste dai citadins dal moment che si à di tignî cont che la votazion no veve valôr uficiâl, che e veve cjatât pôc spazi su la stampe e che la part logjistiche e jere dute su lis spalis di volontaris. La adesion e je stade plui alte – al à spiegât un dai referents dal coordenament, Uriel Bertran – ta chei comuns là che si à podût lavorâ in condizions similârs a chês che si àn in ocasion di votazions istituzionâls. I responsabii dal coordenament a àn declarât che a laran indenant cu la organizazion dal referendum in altris comuns e che, par mieç di une leç di iniziative popolâr, a domandaran che il referendum su la indipendence si puedi davuelzi in maniere uficiâl in dute la Catalogne ai 25 di Avrîl dal 2010. La iniziative referendarie, di là des declarazions, no à vût masse poie dai partîts nazionaliscj catalans, e je stade ignorade dai socialiscj e contrastade cun fuarce dai popolârs. In mert ae propueste di un referendum uficiâl in dute la Catalogne, ancje i dirigjents di CiU e ERC si son declarâts contraris, almancul par cumò.
Font: VilaWeb, 13-14/12/09; Gara, 14/12/09; El País, 14/12/09
Il ministri francês pe imigrazion, pe integrazion e pe identitât, Éric Besson, al à declarât che il guvier di Parîs nol intint presentâ une leç su lis lenghis regjonâls. A vegnin cussì smentidis lis promessis fatis indenant de ex ministre pe culture, Christine Albanel, e dal stes president Nicolás Sarkozy. Besson, tal rispuindi a di une interogazion fate indenant di une deputade socialiste ocitane, al à dite che la suaze legjislative in vore cumò no permet di imbastî une vere leç su lis lenghis regjonâls, massime par vie che e larès cuintri dal principi di “indivisibilitât de Republiche”. Par altri, la rispueste e rive un pâr di setemanis dopo che un trop di parlamentârs dal partît di guvier (UMP) al à fat savê di jessi pront a preparâ une leç su lis lenghis minoritariis.
Cuasi siet agns dopo di sierade di Egunkaria, la Audiencia Nacional spagnole e à inviât il procès cuintri di cinc dirigjents dal prin cuotidian in lenghe basche. Par ducj e cinc e je la acuse di partecipazion a “organizazion teroriste” e la domande di 14 agns di preson. In pratiche, la acuse e je che la organizazion armade basche ETA e partecipàs al finanziament dal gjornâl e e decidès la sô linie editoriâl. La mancjance di cualsisei prove par poiâ cheste tesi e veve puartât fintremai la publiche acuse a domandâ di archiviâ il procediment. Chel istès, i magjistrâts de Audiencia Nacional a àn decidût lâ indenant. La vicende si veve inviade ancjemò intal 2001 di une inchieste coordenade dal judiç Juan del Olmo e, intal 2003, e veve puartât a sierâ il cuotidian e à arestâ une disine di personis leadis al gjornâl. Diviers di lôr a vevin denunciât torturis dopo dal arest. La vicende e il pês sociâl e culturâl dai arestâts a vevin puartât a grandis manifestazions di proteste ancje fûr dal Paîs Basc.
La cort costituzionâl turche e à decidût di meti fûr leç il Partît de Societât Democratiche (DTP, Demokratik Toplum Partisi), il moviment di riferiment de comunitât curde che e vîf intal stât turc. La decision – al à spiegât il president dal tribunâl, Hasim Kilic – e je stade cjapade parcè che il DTP al sarès deventât “un pont di riferiment pes ativitâts cuintri de integritât dal paîs” par vie dai siei leams cul PKK (il Partît dai Lavoradôrs dal Kurdistan, che za di agns al è fûr leç).
Il DTP, che intes ultimis elezions al veve otignût doi milions e mieç di vôts, al conte 21 rapresentants intal Parlament turc e, intant des elezions aministrativis dai 29 di Març, al à vinçût in cuasi un centenâr di comuns de regjon curde.
La sentence e previôt ancje che 37 dai dirigjents dal Partît de Societât Democratiche, a tacâ dal so president Ahmet Türk, no podaran davuelzi nissune ativitât politiche pai prossims cinc agns. Il tribunâl costituzionâl al à ancje ordenât il secuestri di ducj i conts bancjaris dal moviment.
I deputâts dal DTP a àn decidût di bandonâ il Parlament turc dal moment che, denant di cheste sentence, nol à plui nissun valôr restâ alì. Cun di plui, ta cheste maniere, a varessin di davuelzisi gnovis elezions intes circoscrizions là che a jerin stâts elets.
Nol è tant che il DTP al veve fat indenant une propueste par risolvi in maniere pacifiche il conflit che di agns al met cuintri Turchie e Kurdistan. Une propueste che e previodeve une autogjestion de aree curde, ma cence rivâ ae indipendence. “Il nestri obietîf al è risolvi il conflit – al à dite il president dal DTP – e par trop che nus impedissin di fâ politiche o larìn dilunc cu la nestre lote democratiche”. In mert ai rapuarts cul PKK, i rapresentants curdis a àn spiegât che il PKK nol rapresente la cause dal conflit, ma une sô consecuence e che no si pues lassâlu fûr dal procès pe soluzion democratiche dal conflit.
Prime dal DTP, la cort costituzionâl turche e veve za metût fûr leç altris cuatri partîts curdis (HEP, DEP, OZDEP, e HADEP), intant che un altri al veve sielzût di disfâsi par vie dai proviodiments judiziaris metûts in at cuintri di lui.
Denant de decision dal tribunâl costituzionâl turc, la presidence svedese de Union Europeane e à pandût la sô preocupazion pal episodi e e à fat savê che e intint stâi daûr ae situazion de Turchie. Intant intes citâts dal Kurdistan a son sclopâts scuintris tra manifestants e polizie. I moments di tension plui alte si ju à vûts a Hakkari, Van e Diyarbakir.
Ancje dai rapresentants de diaspore curde intal stât talian si à jevât l’apel ae opinion publiche europeane “par che no lassi di bessôl il popul dal Kurdistan e par che e fasi sintî la sô vôs par sburtâ la Turchie a rispietâ lis minorancis”.
La ultime operazion di polizie ordenade dal judiç Fernando Grande-Marlaska e à colpît passe une trentine di zovins indipendentiscj bascs. La acuse cuintri di lôr e je chê di jessi membris di Segi, la organizazion zovanîl de çampe indipendentiste basche, che e je stade metude fûr leç intal stât spagnûl compagn di dutis lis associazions leadis ae ezkerra abertzale. Cun cheste ultime ondade di arescj, si rive a di un totâl di passe 760 presonîrs bascs, ven a dî la cifre plui alte mai vude daspò de muart di Franco. Cun di fat, par cjatâ un numar cussì grues di bascs impresonâts si à di tornâ indaûr fin al 1969 cu la proclamazion dal stât di ecezion. In dì di vuê, a son 165 i bascs che si cjatin intes presons francesis e cuasi 600 chei dispierdûts intes presons dal stât spagnûl. Ancje diviers dai zovins arestâts ta cheste ultime ondade repressive a àn denunciât di vê patît torturis intant dal periodi di incomunicazion.


text:
Corsiche – Sardegne: progjet comun pes nazions cence stât
E sarà presentade in maniere uficiâl in Setembar aes autoritâts europeanis une mozion sotscrite di diviersis organizazions indipendentistis cun chê di ricognossi il dirit ae autodeterminazion des nazions cence stât. Il document, presentât prime in Sardegne te suaze de “Festa Manna” inmaneade dal moviment politic “indipendèntzia Repùbrica de Sardigna” (iRS), e po in Corsiche intant de edizion 2007 des “Ghjurnate de Corti”. Il document, in plui di iRS (Sardegne), al è stât sotscrit di Corsica Nazione Indipendente, Ghjuventù Indipendentista (Corsiche), Esquerra Republicana de Catalunya, Joventut Independentista (Paîs Catalans), e de Scottish Independence Convention, che e met adun diviers moviments indipendentiscj scozês. La mozion si svilupe su trê ponts che si domande aes istituzions europeanis di cjapâ sù, ven a stâi: ricognossi e fâ rispietâ il dirit ae autodeterminazion des nazions cence stât che a son dentri te UE; definî e regolâ il procès democratic che lis nazions cence stât a àn di imbastî par deventâ indipendentis; acetâ le jentrade automatiche tes istituzions comunitariis dai gnûfs stâts che a nassaressin daûr di chest troi.
(Font: iRS, Galiza Hoxe, 06/08/07)


text:
Émile Durkheim
David Émile Durkheim (Épinal, 15 Avrîl 1858 – Parîs, ai 15 di Novembar dal 1917) al è stât un sociolic e antropolic francês.
La sô opare e je stade cruciâl inte formazion de sociologjie e de antropologjie. Durkheim si riclame ae opare di Auguste Comte (a ben che al calcoli ciertis ideis comtianis masse inciertis e speculativis), e al pues calcolâsi, cun Karl Marx, Vilfredo Pareto, Max Weber e Herbert Spencer, un dai fondadôrs de sociologjie moderne. Al è ancje il fondadôr de prime riviste dedicade aes siencis sociâls, il Année Sociologique.
Vite[cambie | modifiche il codiç]
Al nas intune famee modeste ma culte di ebreus praticants e, ancje par vie di responsabilitâts derivadis de muart dal pari, rabin, sucedude cuant che lui nol veve nancje vincj agns, al disvilupe un caratar impegnât e sevêr e la convinzion che pal progrès inteletuâl i sfuarçs e lis soferencis a judin plui che no lis situazions plasevulis. La esperience di vite di Durkheim e je condizionade a fuart de disfate de France cuintri la Prussie e di chei altris stâts todescs (vuere dal 1870-71), di fat daûr di cheste la Alsazie, tiere di origjin dai Durkheim, e je passade ae Gjermanie. Daûr di chescj fats il pari di Emile, par no deventâ sudit gjermanic, si à trasferît a Parîs. Al è stât chi che il futûr sociolic al à scomençât i siei studis.
I siei sucès scolastics i consintin di lâ te École Normale Supérieure, dulà che al studie filosofie. In chest periodi al cognòs Jean Jaurès, futûr leader dal Partît Socialist Francês, tant che lui mot di principis etics indreçats ai problemis de societât. Intal 1882 al oten il Agrégation di philosophie e fin al 1887 al insegne in scuelis secondariis di Sens, Saint Quenti e Troyes. Po dopo al oten un insegnament te Universitât di Bordeaux dulà che al devente professôr di filosofie sociâl e al reste li fin al 1902. Po dopo al passe ae Sorbonne, dulà che al devente ordenari intal 1906 e dulà che si cjape sù cun grant impegn iniziativis dreçadis al miorament dai insegnaments.
Il sclopâ de prime vuere mondiâl, la muart dal so unic fi sul front balcanic e lis acusis dai nazionaliscj, che i butin in muse di jessi di estrazion todescje e di insegnâ une dissipline foreste, a butin il sociolic intun stât emotîf grâf, preludi di un ictus che al cause la sô muart intal 1917.
Studis[cambie | modifiche il codiç]
Secont Durkheim, par deventâ sientifiche la sociologjie e à di studiâ i fats sociâi, vâl a dî chei aspiets de vite cuotidiane e sociâl, che a influencin lis azions dai individuis propit cui stes metodis che si studiin i fenomens sientifics. Durkheim di fat al è convint che la realtât sociâl e puedi jessi interpretade in maniere adeguade dome se si è bogns di lâ fûr de speculazion teoriche par imerzisi inte investigazion empiriche. Durkheim al à studiât ben insot la religjon. Il sociolic, cun di plui, al à di diliberâsi dai siei preconcets e studiâ i fats sociâi tant che un osservadôr esterni. Durkheim al è convinçût che la sociologjie e vedi une funzion concrete di diagnosi e cure dai mâi de societât, proponint risoluzions pe "vuarison" te stesse maniere che al sucêt de bande de medisine pe cure des malatiis; l’organicisim di Durkheim, trat fondamentâl dal so pinsîr, al incanalarà dopo i studis dal semiolic inglese Herbert Spencer, che di fat cun Durkheim al viodeve il sisteme sociâl come un vivent autonom. I fenomens sociâi a àn di jessi analizâts cuntune vision olistiche, no in maniere singolâr ma tant che parts di un dut, tal stes mût di cemût che si fâs pal studi biologjic di un organisim vivent. Par chest aspiet la societât e je alc di plui de sume des sôs parts, al ven a stâi dai individuis.
Par ce che al tocje i studis su la economie, al analize soredut la division dal lavôr, o ben il fâsi strade di diferencis simpri plui complessis e influentis tra lis variis posizions ocupazionâls. Planc a planc, il lavôr al ven calcolât di Durkheim la principâl fonde de coesion sociâl, ancjemò prime de religjon. Cun di plui, cu la division des ativitâts, i individuis a deventin simpri plui dipendents tra di lôr, parcè che ognidun al à bisugn di bens furnîts di chei che a fasin un lavôr diviers.


text:
Chi sot, cence tant ordin, o cjatàis, plui o mancul, ducj chei che a si puedin clamâ "articui" e che a son stâts scrits par chest blog, par Contecurte, par La Patrie dal Friûl o cuissâ par ce altri. A dî il vêr e je une pagjine, cheste, che a mi covente plui a mi, che a voaltris, par cuant che ai voie di cirî alc e no ai timp di pierdi.
- Il pês dal pes
- Quasimodo par furlan
- Furlan come il Gjaponês
- La besteate di Sarone
- La fumate clare dai ricuarts
- Rock e nêf
- La gnot de vilie dai Sants
- No varès di jessi une cuistion di misuris
- Il libri cence pagjinis
- Sino sigûrs di jessi plui sigûrs?
- Jonokognos: un tichinin di Seattle a Cjamin
- Officina del suono: Mask and Rock
- Acrobats a la Cjase Mate
- Jonokognos: discolçs e cun snait
- Trê cover band ator pal Friûl
- Aldo Rossi: un cd... Furlan
- Un pocje di musiche e videomusiche
- Francis e i spirts
- Cronache di un vagon di storiis
- Van de Sfroos a Pordenon
- Festintenda, teatri e vâs di vues